text:
Te awe ainda hopi ta comenta encuanto e retironan cu a tuma lugar na un manera inhumano di e grupo grandi di contractantnan cu ta traha pa Gobierno. Un decision tuma pa conseho di Minister (tur minister incluyendo nos Prome Minister) pero cu no a percura pa ehecucion profesional caminda ta tene cuenta cu derechonan di esnan envolvi. Tambe sigur a deha di percura pa por garantisa continuidad di trabounan necesario y di suma importancia pa e caha di pais Aruba y e servicio cu mester ser duna na nos pueblo.
Cerca mi ta surgi e pregunta cu si enberdad e decisionnan tuma ta esnan mas prudente. Ta cuminsa cu reduccion den cantidad di trahador cu gobierno tin den servicio pero na mes momento ta sigui cu proyectonan cu no ta necesario y sigur no lo trece alivio na e situacion di crisis cu nos pais ta aden. Mas dolor ainda ta cu ta corta tambe den proyectonan of gastonan cu ta garantisa cuido di calidad pa nos grandinan y muchanan special y tambe den formacion y educacion di nos muchanan.
Recientemente na un entiero mi a wordo acerca pa un cuidadano preocupa. E tawata di bishita na un di e casnan di anciano y por a scucha e trahadornan menciona na otro cu no tin e likido necesario mas pa haci heridanan di nos grandinan limpi y cu mester usa awa.
Tambe nos por a scucha un director di un cas di anciano cu Gobierno ta cortando alrededor di awg. 21.000,- pa luna riba nan budget, cual ta haci casi imposibel pa nan por ofrece cuido di calidad na nos grandinan.
E mesun grandinan cu a traha asina duro na progreso di nos pais y awor mester gosa di un bon y dushi bida. Ironia di bida ta cu e mesun Prome Minister cu ta laga tur e cosnan aki tuma lugar, te mesun minister cu ta pasa rond den e casnan di anciano parti sunchi y basket di fruta y buscuchi pa e grandinan. Ta ken nan ta tuma haci?
Durante e dianan nos dilanti mi lo sigui elabora mas ariba diferente decisionan cuestionabel cu Gobierno a tuma y ta implementa of lo bay implementa. Y con pueblo ta sigui ser engaña y manipula.


c: text/html

text:
Departamento di Cria
E departamento di Cria di Santa Rosa ta conta cu un team di 6 empleado dedica na e bienestar y salud di tur e bestianan na Santa Rosa y ndi e criadornan local.
E departamento di Cria su mission ta pa provee e criador y futuro criadornan cu conseho y informacionnan necesario y actualisa encuanto reproduccion, alimentacion, rasa, sistema di criansa y tereno di criansa.
Santa Rosa su departamento di Cria ta brinda e siguente servicionan :
- provee criadonan cu lamchinan di calidad halto na prijsnan subsidia pa yudanan mehora e gruponan di bestia.
- ofrece bon chubatonan di diferente rasa pa duna servicio di dek na hembranan di criadonan.
- provee criadonan cu porko chikito, na prijsnan subsidia, pa engorde of reproduccion.
- bishita terenonan cu criadonan a pidi den huur y kier bin na remarca pa subsidio di awa of pa meter di awa di WEB.
- duna servicio di capa, corta hoef, pela, kima cácho tanto na Santa Rosa como na cas.
- duna servicio di transporte pa bestianan cu ta bin Santa Rosa pa dek.
- duna rondleiding y informacion na alumnonan cu mester di esaki pa nan tesis of spreekbeurt.
- benta di lechi di cabrito na publico.
- benta di productonan via e verkoopcentrale pa asina e criado tin acceso na materialnan special pa criansa y apicultura.
Santa Rosa ta conta cu cabrito di rasanan Boer, Anglo Nubian, Toggenberg y French Alpine y carnenan di rasanan White Dorper y Black Belly, como tambe porconan grandi y chikito.

robotstxt: allowed

filter: keep


text:
Tur interesado por cumpra segun instruccion di Banco Central
ORANJESTAD – Un di e maneranan cu aña aden y aña afor Gobierno di Aruba ta cubri su necesidad financiero, ta por medio di emision di bono (staatsobligaties). E aña aki tambe teniendo na cuenta e crisis di likidez cu COVID19 ta trece cune y mirando e hecho cu Hulanda a cambia e condicionnan y cu e fondonan cu Hulanda kier pone disponibel no ta suficiente, Gobierno a recuri na emision di bono pa asina por cubri e necesidad financiero pa e proximo lunanan.
E di 172 biaha cu ta emiti bono
Emision di bono no ta algo nobo. Gobierno a bin ta haci uso di e facilidad financiero aki pa hopi aña caba y e siman aki pa e di 172 biaha lo bay emiti bono. Ultimo biaha cu a emiti bono tabata aña pasa. Un lista di tur bono emiti pa Gobierno desde aña 2009 ta inclui den Presupuesto di Pais Aruba y di e manera ey ta informacion publico.
Tur interesado por cumpra segun instruccion di Banco Central
E siman aki Banco Central a publica e instruccion pa asina tur cu ta interesa pa cumpra bono di Gobierno por medio di e subasta publico por haci esaki. Esnan cu normalmente ta cumpra bono di Gobierno ta inversionistanan institucional cu ta rende nan fondonan di pensioen of di spaar por medio di e interes cu nan ta gana di e manera aki, ma tur persona of empresa cu kier haci un inversion stabil ta liber pa cumpra bono di Gobierno.
Cumpra bono ta un inversion y no ta afecta operacion di negoshi of instituto financiero
Teniendo na cuenta e preocupacion cu ta reina den e dianan y pa caba cu e speculacion innecesario, ta bon pa remarca cu compra di bono ta un inversion cu hopi fondo di pensioen y di spaar ta haci uso di dje pa por rende nan fondonan y asina sigura cu e cobertura di pensioen of fondo di spaar ta keda optimal. Ta placa cu e institutonan aki ta reserva pa haci inversion. No ta placa cu ta afecta nan operacion y tampoco ta saca placa fo’i fondonan di pensioen of spaar perhudicando e participantenan na e fondonan ey. Por ultimo ta bon pa informa cu tur hende y instituto ta liber pa cumpra bono, pues Gobierno di Aruba no por obliga ningun hende of instituto pa cumpra bono y di mes manera niun instituto of persona tin cu pidi permiso di nan participantenan pa cumpra bono pa rende e fondonan pa nan propio stabilidad y bienestar.


text:
Ela destrui algun auto cu un tubo, habitantenan ta teme pa seguridad di nan yiunan y nan mes!
Pa algun dia caba ta reinando un situacion hopi insigur andando na Seroe Blanco pa un persona nacionalidad di Norwega cu su cabez no ta bon ta sembrando panico den e barrio algun dia pasa e no tabata laga habitantenan sali for di nan apartamento, diamars ela ranca plachi number di auto y kibra esakinan, diaranzon ela para dal auto di habitantenan cu un tubo. Ta kiko mas falta pa e comete prome cu bini solucion berdadero no ta conosi, e habitantenan a laga sa cu nan no por mas cu e situacion insigur aki y ta spera esnan responsabel den autoridad tuma pasonan den esaki prome cu ta laat. Diaranzon mainta ela bolbe ser deteni pero no sa te ki ora pasobra diamars mes polis a lague bay of a lague na hospital pero Respaldo no a respalda ni e enfermo ni e comunidad. Lagando pueblo den incertidumbre cual lo ta e siguiente paso cu e enfermo mental aki tuma.


text:
ORANJESTAD (AAN): Segun resumen di awe 70 persona a recupera, a registra un total di 52 caso nobo di Covid-19, di cual 6 ta no-residente.
E cantidad total di testnan ehecuta dialuna na e diferente localidadnan na Aruba, entre otro laboratorio di hospital, laboratorionan priva y aeropuerto ta 547 test.
'Positivity rate' entre residentenan ta 22%.
Casonan activo ta 373 (336 residente). E cantidad di fayecido relaciona cu Covid-19 ta aumenta na 94. Forsa na famia di e fayecidonan.
Hospital a informa cu tin un total di 44 persona interna di cual 17 ta den Cuido Intensivo y 27 riba unidad general di covid.
https://diario.aw/categories/noticia/general/despues-di-basta-dia-a-raporta-2-persona-cu-ta-fayece-relata-na-covid-19#sigProId6033f10ad3


text:
WILLEMSTAD – Apesar di ta hiba e mesun nòmber, e ritmo di tumba di karnaval ta totalmente diferente for di e ritmo di e tumba tradishonal di Kòrsou. Segun e konosido músiko Norman Moron, e diferensha entre ambos ritmo ta asina grandi ku de fakto bo mester “duna e tumba di karnaval un otro nòmber.”
Segun Moron na momentu ku a duna e ritmo di karnaval e nòmber di tumba a pone e tumba bon di Kòrsou un banda. “Mi no por identifiká e ritmo original di tumba den e tumba di karnaval”, ya ku esaki a bira un kombinashon di difertente otro ritmo.


text:
DEN LUNA DI NOVEMBER ARUBA A RICIBI 29.714 TURISTA
36% MAS DI LOCUAL A RICIBI NA OCTOBER 2020
ORANJESTAD – A.T.A. ta desea pa informa nos comunidad di e situacion actual pa loke ta trata e industria turistico, conformeinformacion compila na e momentonan aki.
TURISMO ‘STAY-OVER’
Durante luna di november 2020 nos isla a yama bonbini na un total di 29.714 bishitante ‘stay-over’. Di e bishitantenan aki, 27.637 tawataprocedente di Norte America y 1.372 tawata procedente for di diferentepaisnan Europeo. 705 bishitante tawata procedente di otro pais/islananden region. Ora compara e resultado cu e scenario optimista y conservativo, por mira cu e resultado ta mustra un subida di 36% compara cu october, pero cu e resultado ta bao di e scenario conservativo.
E BISHITANTE Y ACOMODACIONNAN
35.8% di nos bishitantenan a keda na un high rise hotel y 7.8% a keda naun low rise hotel. 41.2% a keda na un di nos timeshare resorts. 24.6% a keda den acomodacionnan alternativo. E edad di mayoria di nosbishitantenan durante luna di november tawata entre 30 pa 39 aña (5.821) y entre 50 pa 59 aña (5.662).
HOTELNAN / AHATA
Segun Aruba Hotel and Tourism Association, na november 2020, e ‘Average Daily Rate’ (ADR) a aumenta cu 9.7% compara cu e mesunluna na 2019. Esaki den cifra ta US$ 235.74 na 2019 compara cu US$ 258.65 pa 2020. E entrada pa camber disponibel, e asina yama RevPAR a baha cu 69.3% di US$ 197.89 na 2019 pa US$ 60.83 na 2020.
E ocupacion den nos hotelnan a baha cu 72% compara cu november2019.
E cifranan di AHATA ta basa riba 19 propiedadnan y 6 timeshare hotels,cual ta mayoria di e hotelnan cu excepcion di Hilton Aruba Caribbean Resort & Casino.
KICO POR SPERA PA DECEMBER 2020?
Basa riba diferente desaroyo actual, y tambe analisisnan pa loke ta trata e transporte aereo, ta proyecta cu december 2020 por trece alrededor di 45.000 bishitantenan ‘stay-over’ pa nos isla – loke ta 50% mas di loke ta e resultado pa november 2020. Si compara esaki cu e resultado total di 2019 por mira un reduccion di 67% - y na unda nos a recupera 33% di e total di nos turistanan ‘stay-over’.
Aki por conclui cu por cera e aña cu loke a wordo proyecta riba e scenario conservativo. Algun factornan cu mester tene na cuenta ta cu nadecember a bolbe habri frontera pa


text:
ORANJESTAD, Aruba: Lotto, E Loteria di Aruba tin rebendedonan cu ta alaves clientenan hopi fiel. Esey ta e caso tambe di Alex W., el purba su suerte cu Zodiac y a gana 25 mil florin, cu number 5405 cu signo Cancer, cumpra na su luga mes, esta Gily’s Lottery!
Zodiac ta hunga di dialuna pa diasabra 2:30PM y 9:00PM, y riba diadomingo 2:00PM, na Telearuba. Cu 5 florin bo por gana 125.000 florin, cu 10 florin 250.000 florin, 20 florin mey miyon florin y invertiendo 25 florin bo por gana e suma absoluto di 625.000 florin.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
ORANJESTAD — Tiara Air a haya suspension di pago definitivo pa un luna. Abogado Eugene Martis, cu ta e bewindvoerder apunta dor di hues pa e compania di aviacion, ta confirma esaki.
Den un reunion entre Tiara Air, su creditornan y hues, tur e creditornan a bay di acuerdo pa duna Tiara Air un luna pa asina yega na un manera pa gana placa y na un respuesta pa loke ta si lo por paga creditornan a lo menos parti di nan placa bek. Pa por yega na e votacion di ayera, a lo menos un mayoria di e creditornan di Tiara Air mester a bay di acuerdo.
Segun Martis, e voto pa duna e aerolinea local un luna pa drecha su cuenta tabata unanime. Mester bisa tambe cu e reunion di ayera tabata un momento decisivo pa Tiara Air. Si acaso creditornan lo no a bay di acuerdo, bancarota lo tabata inevitabel pa e aerolinea. Minister Otmar Oduber di Turismo y Transporte ya caba a declara cu gobierno ni Aruba Tourism Authority (ATA) lo yuda Tiara un biaha mas cu un injeccion di placa.
November ultimo, parlamento a aproba pa duna Tiara alrededor di un miyon dollar pa e compania keda opera un siman largo. Desde e momento ey, trahadornan a keda lunanan largo sin haya paga. Tin di nan a kita di trabou, entre otro tambe managernan, locual a conduci cu e siman aki a suspende permiso di Tiara Air pa bula temporalmente. Aworaki e compania ta bulando atrobe, pero bou cierto condicionnan.
Extension
Suspension aki – cu ta diferente na esun anterior ya cu accionistanan a bay di acuerdo y no ta cu djis hues a impone – por wordo extendi ariba iniciativa di bewindvoerder, cu aprobacion di hues. Un extension lo no por ta pa mas cu un luna y e limite ta na un aña y mey. Si ta nota cu Tiara Air no por genera placa mas, lo bay mester declara bancarota toch. Pero segun Martis, un factor hopi importante den decision di e creditornan pa duna Tiara Air un chens mas ta cu Alejandro Muyale, propietario di Tiara Air, a anuncia cu e ta negociando awo cu un inversionista nobo.
Martis no kier divulga ken e accionista ta, pero e ta confirma cu ta trata di un persona di pafo di Aruba. Loke di otro banda ta keda problematico ta cu Tiara den ultimo lunanan no a logra diversifica su rutanan pa asina por bira menos dependiente di mercado Venezolano (80 prociento di e negoshi di Tiara Air ta cu Venezuela). “Mester tuma cuenta cu pa habri otro rutanan, mester inverti hopi placa. Por ehempel, si bo cuminsa bula pa Brazil e ora bo mester habri un oficina eynan tambe pa cuminsa. Y Tiara no tin e placa ey pasobra e ta na Venezuela ainda” , asina Martis ta splica.
Reunion den Staten
Mientras tanto Partido Democracia Real a pidi un reunion urgente di Parlamento, pa asina haya sa di gobierno kico ta e pasonan specifico cu lo bay tuma pa yuda entre otro trahadornan di Tiara Air. PDR tambe kier sa kico Reino por haci pa yuda Tiara Air haya su 25 miyon dollar cu ainda ta mara na Venezuela.
Autor: Ariën Rasmijn


text:
DEN HAAG – Enseñansa na skolnan di enseñansa sekundario na Hulanda Karibebse mester drecha rápidamente. Ainda mester alkansá e nivel básiko ku a palabrá, direktivanan di skol mester traha nan trabou mas mihó i mester solushoná e skarsedat na maestro.
Si e situashon di e skolnan no mehorá i no sigui konsehonan di Hulanda komo kastigu e skolnan lo haña ménos plaka. Esei sekretario di estado Sander Dekker i Tweede Kamer ta konkluí awe den un debate. “Mi no ta hui pa sankshon pero laga nos spera ku esakinan no ta nesesario pasobra ta e alumnonan lo ta e proménan ku ta bai ta víktima”, segun Dekker.
Espesialmente skolnan sekundario tin problema ku e mehorashonnan den enseñansa for di tempu ku Boneiru, Saba i Sint Eustatius a bira munisipio di Hulanda. E tempu ei a palabrá ku pa mas tarda na 2016 e enseñansa mester ta na e nivel básiko ku ta na vigor na Hulanda tambe. Pero entretantu tin un skarsedat grandi di dosente, direktivanan di skol i dosentenan ta pleita i esaki ta pone ku mayornan i alumnonan ta malkontentu.
Plaka
Pa por drecha e kalidat di e skolnan rápidamente i sigui e konsehonan di Hulanda, Dekker a pone plaka èkstra disponibel te 2018: Un total di 12.7 mion pa e tres islanan huntu. E plaka aki ta bini pasobra for di investigashon a sali ku e bùdjèt aktual no tabata yega p’esaki.
Banda di esaki e skolnan na Saba i Statia ta haña mas plaka èkstra. Nan a entregá un plan pa trata problema. E plaka aki ta bai entre otro pa edukashon èkstra di dosente, coaching pa direktivanan di skol i pa alkansá retraso. For di Boneiru ainda no a bini niun plan, ke men no ta bin plaka èkstra tampoko. “Na Boneiru no ta tur ora nan ta gradisidu pa e sosten ku ofresé”, segun Dekker. Nan ke ku nan sa mihó. Pero inspekshon lo ta riba dje pa intervení si ta nesesario.”
Idioma
E konosementu limitá di idioma hulandes di e alumnonan ta un punto di prekupashon konstante seka e parlamentarionan i e sekretario di estado. Awor ku na Statia ta bai introdusí ingles komo idioma di instrukshon i ku lo bai kambia pa e sistema di CXC (Caribbean Examination Council), André Bosman di VVD ke sa ta kiko esaki lo nifiká pa balor di un diploma. Dekker ta indiká ku ta Nuffic ta balotá e balor di e diplomanan CXC, pa asina por kompará nan ku e diplomanan hulandes. Pa Boneiru ta konta ku un diploma di havo òf vwo sí mester tin e mésun nivel ku e diploma ei na Hulanda.
Alumno ku mester di mas atenshon
Alumnonan ku mester di atenshon i kuido èkstra na Hulanda Karibense ta sinta den klas regular. Esaki ta pidi un ekspertisa èkstra di e dosentenan, asina e miembro di D66 Paul van Meenen ta haña. E ta spera ku lo bini mas atenshon pa e alumnonan aki. Dekker ta kontestá ku pa esakinan tambe tin plaka èkstra disponibel, pa asina train e dosentenan adishonalmente pa trata ku esaki. E eskala chikí di e enseñansa riba e islanan ta pone ku ta masha difísil pa ofresé enseñansa spesial.
Enseñansa básiko
Esnan envolví den enseñansa básiko a risibí un kòmplimènt durante e debate. E – i e parlamentarionan tambe – ta konstatá ku ei ta traha masha duru na progreso. “Esei ta importante, pasobra bon enseñana riba término largu lo yuda hiba ekonomia, kuido i henter komunidat bai dilanti. E kos ta kuminsá serka e generashon nobo ku ta haña e oportunidat pa hiba e islanan dilanti”, segun Dekker.
Outor: Jamila Baaziz


text:
Sector priva ta bolbe enfatisa cu BBO/BAZV/BAVP mester keda riba recibo
Oranjestad – Un grupo di stakeholders for di sector priva kier duna atencion na e punto di impuesto riba recibo (BBO, BAZV y BAVP). E grupo aki ta consisti di Aruba Gastronomic Association (AGA), Aruba Hotel and Tourism Association (AHATA), Aruba Timeshare Association (ATSA), Insurance Association Aruba (IAA), Aruba Jewelers Association (AJA), San Nicolas Business Association (SNBA) y Camara di Comercio y Industria di Aruba (KvK). Desde luna di december 2018 e grupo den representacion di e comerciantenan local a reuni pa discuti nan preocupacion encuanto e decision cu gobierno di Aruba a tuma pa inclui e diferente impuestonan den e prijs sin specifica e suma corespondiente pa cada impuesto. A base di varios discusion riba e topico aki a dicidi pa dirigi algun carta na Prome Minister y na Minister di Finansas pa por splica nan preocupacion encuanto e situacion y e efectonan di e cambio aki.
Tabatin corespondencia entre e grupo y e dos Ministernan riba 14 y 28 di december 2018, 15 di januari 2019, 22 di februari 2019, 20 di maart 2019 y 10 di mei 2019.
Den e cartanan a trece dilanti diferente motibonan y consecuencianan pakico ta importante pa e impuestonan keda visibel riba e recibo. Durante e comunicacion cu a ser teni cu e grupo di stakeholders desde december ultimo, gobierno a informa e grupo cu e inclusion di BBO/BAZV/BAVP den e prijs riba e recibo lo wordo introduci via un maneho stipula door di gobierno. Ademas, a wordo bisa cu e BBO/BAZV/BAVP den prijs lo tin un periodo di introduccion transitorio di 6 luna, esta te cu 1 di juli 2019, pa facilita e companianan cu suficiente tempo pa haci e cambionan necesario pa por sigui haci negoshi y cumpli cu ley y cu lo acopla e periodo transitorio aki na e fase 2 di e reforma fiscal den cual lo introduci e sistema di impuesto indirecto. E informacion aki a wordo anuncia tambe den e reunion publico di Parlamento riba 20 di december 2018. Sinembargo, den e reunion cu Minister di Finansas riba 20 di mei ultimo Minister a indica cu ainda no tin un decision pa por cuminsa cu fase 2. Ademas ta premira cu lo tin un periodo transitorio di minimo 18 luna prome cu implementacion di fase 2. No a anuncia e retraso aki previamente, pues esaki ta awo mucho riba man. E situacion aki ta sumamente preocupante ya cu e inclusion di BBO/BAZV/BAVP den e prijs lo bay na vigor entrante 1 di juli proximo a pesar cu no lo introduci fase 2. Consecuentemente e comerciantenan ta haya nan obliga di haci e cambionan necesario den nan sistema administrativo y di operacion y tin cu carga e gastonan envolvi pa por cumpli cu e ley siendo cu ainda no tin claridad si despues nan lo mester bolbe adapta nan sistema conforme fase 2.
E grupo di stakeholders ta alerta cu costo di bida y pa haci negoshi na Aruba ta sigui aumenta y cu lo yega un punto cu esaki no lo por wordo carga mas ni pa e comerciantenan, ni pa pueblo en general ni tampoco e turistanan cu ta bishita Aruba. Si inclui e impuestonan den e prijs, esaki no solamente ta duna e impresion cu e producto/servicio ta mas caro ya cu no lo ta visibel pa e consumidor cuanto exactamente nan ta paga pa e producto/servicio, sino tambe lo dificulta e administracion di e comerciantenan di e impuestonan.
Ta spera di haya claridad di banda di gobierno pa loke ta trata e asunto aki y e periodo transitorio cu ta wordo otorga, como tambe e contenido di fase 2. Sector priva kier duna cooperacion pa asina contribui na un reforma fiscal cu ta cuadra cu situacion di nos isla y su bienestar, pesey ta boga na gobierno pa inclui e stakeholders den e proceso di preparacion pa por yega na un reforma fiscal satisfactorio.
Aruba, 24 di mei 2019Scroll To Top


text:
WILLEMSTAD- E kriminalidat kresiente na Kòrsou prinsipalmente ta konsekuensha di falta di interkambio di informashon entre instanshanan i di maneho. Esaki ta opinion di èks polis i presidente di bònt di polis, Udemar ‘Shon Ma’ Isidora i Kriminologo i èks minister Stanley Inderson.
E echo ku den un siman tabatin asesinato di tres persona ta krea e sentimentu den komunidat ku Kòrsou ta den un gara di violensha severo. Cristina Hogester-Barry (nase: 8 oktober 1979) a muri den kurá di su kas na Kaya Misa Alegre na Zuid Bonam a konsekuensha di hinkánan ku kuchu, 15 di mart último. Mientrastantu polis a detené su kasá, Arthur Hogesteger (43) komo sospechoso den e kaso di asesinato di e dama i e investigashon ta kontinuá. Djabièrnè a deskubrí Humphrey Hose Martina, ( nase: 19 di mart 1992) i D’angelo Luisa ( nase: 30 novèmber 1998) ku tiru den kabes na Koral Tabak.
Kriminólogo, Stanley Inderson ta atribuí e situashon di kriminalidat aktual na falta di un maneho. Ademas e aktonan violento último añan a oumenta tantu na kantidat komo kalidat.
Den kombersashon ku Dulce Koopman e ta splika.
E asesinatonan aki ta sigui e atrako ku resultado mortal na Zona Franca na Hato 6 di maart ku a kousa morto di trahadó di Servicios Panamericano Zhadiro Zhevenhuizen ( nase: 22 augustus 1978).
Shon Ma Isidora ta insistí ku instanshanan mester fasilitá otro informashon i krea un banko di data, pa por aktua ora ta nesesario. E ta konvensí ku krimen pa basta tempu tin nos pais den su gara, pasobra nada no ta pasa pa frena e kriminalidat. “Nos ta blo ta buska un método pa kaba ku kriminalidat anto nos no ta logra i no ta hasi uso di e kos pa fren’é tampoko”.
Segun e èks polis i lider sindikal, Kuerpo di polis i ministerio publiko ta riba nan mes. No tin koperashon ni tampoko interkambio ku entre otro sektor di enseñansa. E instanshanan mester kuminsá reuní i interkambiá nan datonan. Di e forma aki por planeá kon ta e miho manera pa atendé ku asuntunan na Korsou.
Pa ilustrá e importansha pa kompará informashon, Shon Ma Isidora, a referí na e hecho ku ora ku un prisonero ta bandoná prizòn, instanshanan no ta informá ni tampoko prepará pa su salida. Esun ku ta lag’é bai so, miéntras ku e èks detenido ta drenta den un komunidat. Tabata mas miho pa entre otro informa e instanshanan konserní ku ta libera e persona i menshoná ki sorto di persona ta regresá den komunidat.
E echo ku hóbennan na Kòrsou ta forma un parti grandi di kriminalidat, no ta algu straňo. Segun Inderson, esaki ta un fenómeno mundial. En general edat dje detenidonan ta varia entre 18 pa 40 aña.’ Ta den e nukleo ei tin e hendenan ku ke purba hasi nan kosnan’.
Pero ta keda importante pa traha un maneho dirigí riba e hóbennan tambe, Inderson ta enfatisá.
Outor: Dulce Koopman


text:
Oranjestad-Minister di Turismo, Transporte, Sector Primario y Cultura Otmar Oduber ta sumamente contento cu e cifranan positivo di turismo di Aruba den luna di juli 2014. E resultadonan di juli ta mustra un crecemento drastico compara cu e cifranan di e aña anterior.
Aruba a conoce den luna di juli 2014 un total di 95,952 bishitante, cu ta un crecemento di 9,4%, compara cu e mes un periodo di e aña anterior.
Den luna di juli 2014 a conta cu un aumento for di e mercado Norte-Americano di 4,7%, unda cu Canada a baha cu 10,6%. E mercado Sur-Americano a aumenta cu un total di 6,638 bishitante cu ta 31,5%, unda cu Venezuela a crece cu 47,7%, Colombia cu 31,5%, mientras e mercado di Brazil a baha cu 2.2% y Argentina cu 20,3%. Esaki ta mercadonan importante den e economia di nos isla, mirando cu e bishitantenan for di e mercado di Latino America ta conoci pa ta gasta hopi riba nos isla.
Hullanda tambe a mira un decrimiento di 10,8% , mientras Europa completo a crece cu 3,3%.
YTD juli 2014 ta conta cu un 5.9% di crecemento compara cu e mes un temporada na 2013. Luna di juli 2014 a conta cu un fluho fuerte for di e mercado mericano cu a crece cu un total di 2,5%, Venezuela a crece cu 27,9%, Colombia cu 23,2%, Brazil a crece cu 13.2%, mientras e mercado Canades a baha cu 5,5% , Argentina cu 18,4%, Hullanda 2,9% y Suecia cu 13,3%.
Pa loke ta trata turismo crusero a crece cu 33,8% compara cu e mes un periodo na 2013. Aki ta trata di 10.000 pasahero mas cu aña anterior.
Apesar cu nos ta den un temporada abou, ta premira cu lo sigui conta cu resultadonan positivo ainda den augustus y september. Tur esaki danki na e bon maneho y metanan poni dilanti pa Ministerio di Turismo y ATA , por a logra pa haci cu e temporada aki a conta cu resultadonan positivo pa turismo di Aruba. Cu esaki por conclui cu ATA ta haciendo un bon papel den exterior y merca.
Pues recientemente Minister di Turismo Otmar Oduber y ATA a reuni cu agencianan di publicidad di tanto New York y Brasil, pa asina aki sondea e posibilidadnan mas moderno y fructifero pa por trece mas ‘affluent visitors’ nos isla, esaki mirando cu nan ta conoci pa gasta mas durante nan bishita. E intencion ta pa haci uso di gruponan di mercadeo grandi den exterior pa hunto cu ATA sigui trece e tipo di bishitantenan aki nos isla y asina mantene e resultadonan positive , manera nos a conoce den luna di mei te cu awor.
E bon resutadonan aki a wordo registra tambe den e raportnan di Banco Central unda cu e entrada cu e turista a laga atras riba nos isla tin un aumento di 7.1% pa 2013. Pa loke ta trata e prome kwartal di 2014, nos ta conta cu 2,9% di crecemento compara cu 2013. (Centrale Bank van Aruna)
Nos mester ta hopi contento cu e e bon resultadonan aki na Aruba, compara cu otro islanan den Caribe y region. Esaki ta demostra un bes mas cu turismo di Aruba ta riba e bon caminda y ta genera impactonan deseable pa e economia di nos pais y ta gradici tur persona cu ta haci esaki posibel.


text:
Diaranson 28 di April, partido Accion 21 a tene un conferencia di prensa unda nan a anuncia 3 candidatonan nobo. Lider di partido, Miguel Mansur, a presenta Leonardo Maduro, Hans Zaandam y Leonardo Figaroa.
Leonardo Maduro ta conoci den e mundo di politica for di 2017. E la trece dilanti diferente aspecto nan di educacion, door di su mesun experiencia personal como dentista. E ta boga pa e mehoracion di e oportunidadnan pa Arubianonan cu ta bay studia afo, y kier bin bek Aruba pa eherce nan profesion. Pa e motibo nan aki, e la dicidi di uni su mes na partido Accion 21.
Hans Zaandam, ta un Logistiek Manager cu mas di 30 aña di experencia den diferente posicionan. E la drenta den politica door di wak cu tur e promesanan di gobiernonan anterior pa mehora diferente aspectonan di sistema di Aruba no wordo cumpli. E ta haya cu ta e momento pa cumpli, e momento di tuma accion. “Como pensionado hoben, mi kier contribui for di mi perspectiva como profesional experencia y trece cambionan positivo”.
Di tres candito ta Leonardo Figaroa; e ta e candidaton di mas hoben cu a dicidi di drenta politica di e islanan ABC. Leonardo ta conoci pa ta un sirbidor di nos comunidad. E ta un hoben cu ta tuma iniciativa pa para pa derechonan di nos hubentud. Semper e tabata tin un interes den trece mehoracion pa Aruba y su futuro generacionan. E ta un hoben pasiona, determina y cla pa tuma accion.
Te cu aworaki e lista di Accion 21 ta conforma di 11 candidato incluyendo lider di partido Miguel Mansur. E team completo di Accion 21 ta invita un y tur forma parti di e solucion y bira un “Accionista”.


text:
E partido entre Nacional y RCA pa cuminsa e di dos rond di Playoff a promete di bira hopi interesante mes, considerando cu RCA a gana Nacional 3-0 den e prome rond, pero, desde e punto ey, Nacional a bin di menos pa mas.
Den e partido previo contra Dakota, un bataya epico den nos futbol, Nacional y Dakota a hunga un “stalemate” di 1-1, pero, e partido ey a demostra tambe cu si e dos ekiponan menciona hunga e wega cu nan a hunga e dia ey, lo ta bai ta hopi dificil pa no considera nan dos pa yega final.
Nacional a cuminsa e wega di biaha ta press RCA den medio campo, hasiendo e wega dificil pa e creadornan di wega di RCA, causando falta di yegada skerpi den e ultimo 16 di e oncena Tricolor. Nacional en cambio a demonstra hopi velocidad den nan wega pa horta e bala y lansa den atake den un manera di “Blitz”, creando chens tempran pa anota.
Nacional hungando sin nan director tecnico, Dreyer Bracho, na banda di cancha debi na un supension pa carchi cora den e wega anterior contra Dakota, Bracho mester a wak e partido foi tribune, dependiendo riba su asistent nan pa maneha e ekipo.
Nacional a anota tempran, na minuut 4 caba! Un gol di e velos atakante Javier Jimenez, cu a pone RCA den un situacion duro tempran. Nacional 1 RCA 0.
E presion grandi di Nacional no a para eynan, creando mas situacion di peliger pa e porteria di RCA defendi pa Raizel Jansen, cu mester a hunga un di su miho weganan pa mantene su porteria liber di mas gol Dragon.
RCA alfin a logra calma e tormenta di Nacional y a cuminsa hunga nan wega den e di dos mita di e prome tempo, sakando nan lateralnan den atake, en especial Glenbert Croes, forsando Nacional pa retrocede un poco, creando chensnan pa empata e wega. Despues di hopi ocasion di peliger y oportunidad pa anota gol, RCA simplemente no a probecha di nan mesun bon ‘momentum’ pa cambia e resultado. Asina mes halftime a bai aden cu e score di 1-0 pa Nacional.
Den e di dos tempo, hopi a spera cu RCA lo a sigui cu e bon momentum ey cu nan a gana bek for di Nacional prome cu halftime, pero, atrobe apesar di algun bon chens, nada no a pasa cu e resultado, mas chens perdi, Nacional defendiendo hopi bon, mientras cu e Dragonnan, cu un di dos aire, a bolbe subi intensidad di nan wega, y a cuminsa haya nan mesun chensnan pa aumenta e bentaha.
Nacional, hopi eficiente atras, tabata lansa den atake asina cu nan haya un apertura riba cancha, di un RCA cu a sali pa busca e gol di empate, asina nan mes Nacional haya nan mesun oportunidad pa amplia bentaha na minuut 60. Chito v/d Biezen, for di net dilanti di su linea defensivo, ta hasi un pase largo na banda robes pa Leonardo Pulido cu ta domina e bala den un tremendo prome toke, lagando Christian Sinestera atras y penetra den area penal pa encontra cu Raizel Jansen cu ya tabata saliendo for di su box pa purba sorprende Pulido, cu a pone un bunita sombre riba e portero pa e di dos gol pa su ekipo, Nacional 2 RCA 0.
RCA no a baha cabes, nan a sigui purba y bataya contra e Dragonnan, perdiendo mas chens pa anota, e balanan no por a drenta gol, djies cu e anochi aki no tabata di nan. Nacional a defende duro y bon p’asina mantene e resultado na nan fabor, hasta cu 10 homber riba cancha debi na e carchi cora otorga na Charles de la Cruz na minuut 83, nan a logra wanta RCA y e anotacion di 2-0, e resultado final.
Asina ta cu Nacional a yega 7 punto cu e victoria aki, emptando cu RCA riba top di e tabla, apesar di e “doel-saldo” similar, pero, debi cu e Dragonnan a anota un gol mas cu RCA, nan a bai cabesa e tabla provisonalmente, wardando e resultado di Dakota vs Estrella.
Nos “Man of the Match” sin duda tabata Leonardo Pulido, cu a core henter cancha, bataya tur bala, y a anota tambe e bunita gol pa sigura e wega aki pa Nacional y tur tres punto.


text:
Siman di training di Scol Saludabel
Scol Saludabel Aruba ta organisando, cu colaboracion di Ministerio di Salud Publico, un siman intensivo di training for di dia 25 te cu dia 29 di november.
“Study in Holland”
Arubahuis conhuntamente cu Departamento di Enseñansa ta organisa un encuentro informativo y algun workshop pa esnan cu tin interes pa bay studia na Hulanda.
Studentenhuisvesting Utrecht
Arubahuis ta brinda informacion di studentenhuisvesting na Utrecht pa futuro studiantenan for di Aruba.
Convenio pa reconocimento di diploma di America Latina y Caribe
Durante di e Conferencia General di UNESCO cu a tuma luga na Paris dia 15 di november ultimo, Minister di Enseñansa di Aruba (Lampe) a duna sosten completo na Minister di Enseñansa di Corsou (Alcalá-Wallé), pa firma un convenio na nomber di Reino Hulandes. Ta trata aki di e Convenio pa Reconocimento di Estudio, Titulo y Diploma di Enseñansa Superior den America Latina y Caribe.
Oficina principal di DEA lo ta cera diabierna 22 di november
Departamento di Enseñansa Aruba (DEA) ta informa cu su oficina principal lo ta cera diabierna dia 22 di November 2019.
Firmamento di Samenwerkingsprotocol
Dia 12 di november 2019, Minister Enseñansa, Ciencia y Desaroyo Sostenibel di Aruba, dr. Armando Rudy Lampe, a participa den e “Vierlanden Overleg” (4LO) na Hulanda, durante cua a firma un samenwerkingsprotocol nobo.
Dia Nacional di Estudio di SAM tawata un exito
Recientemente Departamento di Enseñansa Aruba (DEA), den cooperacion estrecho cu Centro pa Desaroyo Profesional Continuo (CDPC) di Instituto Pedagogico Arubano (IPA), a organisa un Dia Nacional di Estudio di SAM pa Enseñansa Preparatorio.
Reforma financiero pa sector di enseñansa
Trayecto di implementacion di e recomendacionnan ta den fase inicial.
Samenwerkingsprotocol op de beleidsterreinen Onderwijs, Cultuur en Wetenschap tussen Aruba, Curacao, Sint Maarten en Nederland (doc)
Samenwerkingsprotocol
November 2019
DUO cu encuentro informativo na Aruba
Dienst Uitvoering Onderwijs (DUO) conhuntamente cu Departamento di Enseñansa Aruba (DEA) ta organisa dos encuentro informativo dianan 11 y 12 di november proximo.


text:
Food for thought
Den nos sistema democratico, un vinculo cuestionabel ta wordo forma entre gobierno (ministernan) y e parlamentarionan cu ta sostene (y mester controla) gobierno. Na hopi ocasion, parlamentarionan cu mester controla ministernan ta depende di e mesun ministernan pa nan posicion y futuro politico. Esaki por forma un conflicto di interes.
Na mesun momento, partidonan politico tin un monopolio riba parlamento. Consecuencia ta cu, entre gobierno (ministernan) y parlamento, na hopi ocasion, interesnan partidario ta prevalece riba e interes di pueblo y pais. Proposicion 21+10 ta propone un cambio pa trece un miho balansa den nos democracia.
Proposicion 21+10
Proposicion 21+10 ta encera un aumento di parlamento cu 10 parlamentario independiente. E parlamentarionan independiente lo wordo escogi door di pueblo den 10 diferente districto. Pa haya un asiento independiente, un candidato mester logra mas cu 50% di e votonan valido den su districto. Si ningun candidato den un districto logra mas cu 50% di e votonan valido, un di dos votacion lo tuma luga entre e dos candidatonan cu a ricibi mas voto valido durante e prome votacion.
Candidatonan pa eleccion di parlamentario independiente no por ta miembro y/of candidato di un partido politico. Tampoco e candidatonan por a aparece riba un lista politico durante e 5 añanan prome cu e eleccion di parlamentario independiente, cu un minimo di dos eleccion parlamentario di partido.
E termino di parlamentario independiente lo ta 3 aña y no ta wordo afecta si un gobierno cay.
Splicacion mas amplio: Proposicion 21+10 (pdf)
Democracia balansa
Cu un aumento di parlamento cu 10 parlamentario independiente, un mayoria di 16 voto lo ta necesario pa pasa ley, amienda, mocion, eligi presidente di parlamento, etc. Esaki por percura pa un balansa mas husto den nos democracia, embes di e concentracion di poder y monopolio di partido. Gobierno y e fraccion/coalicion cu ta sostene gobierno lo mester traha hunto cu oposicion y/of parlamentarionan independiente pa logra suficiente sosten pa pasa ley, amienda, etc. Tambe e parlamentarionan independiente por eherce e control cu parlamentarionan tin cu eherce riba gobierno, sin influencia partidario. Mescos cu parlamentarionan di partido, parlamentarionan independiente lo por haci pregunta na ministernan, entrega concepto di ley, mocion y amienda, haci peticion pa reunionnan, vota pa y wordo eligi (vice-)presidente di parlamento, y mas.
Cu 10 parlamentario independiente nos por trece un miho balansa den e concentracion di poder politico, percurando pa un democracia mas balansa.
Esaki ta un splicacion cortico di proposicion 21+10.


text:
Share this on WhatsApp
Un pregunta masha hopi haci na mi persona como coach di relacion, ta kico ta e diferencia entre sex y intimidad. Nan tin di haber cu otro, of un ta parti di otro, of ta surgi for di otro? Pa aclarea esaki, mi lo duna un splicacion cortico tocante cada un y di locual nan tin di haber cu otro.
Sex
Si tur cos ta bon, tur hende sa kico sex ta encera. E ta significa union corporal y intercambio di energia, pues tene relacion sexual ta uni dos persona fisicamente y energeticamente. Tin diferente palabra conoci pa describi e acto aki, cu antes tawata sa wordo yama ‘relacion carnal’.
E ta significa union corporal y intercambio di energia, pues tene relacion sexual ta uni dos persona fisicamente y energeticamente.”
Intimidad
Intimidad ta algo cu ta forma parti di tur relacion solido. E ta trata e preguntanan con profundamente bo conoce otro, y con liber bo ta sinti’bo pa expresa bo mes den e otro su presencia. E ta un estado emocional cu mayoria biaha ta existi solamente entre dos persona cu a logra establece un conexion hopi fuerte. Den un relacion intimo normal, sex ta e expresion fisico di intimidad. Den e caso ey, sex ta un acto cu ta simbolisa amor y conexion cu tambe sa wordo yama “making love” of “haci amor”. Den un relacion solido, intimidad ta promove sex y sex ta promove intimidad.
... sex ta un manera di ta intimo cu otro, pero e no ta e unico manera.”
Pero intimidad no tin di haber solamente cu sex. Tin pareha cu ta intimo cu otro, sin cu nan ta haci sex. Pa razonnan medico por ehempel, tin personanan cu tin problema cu penetracion sexual. Den e caso ey - aunke sex den mayoria relacion ta algo fundamental - e no ta preveni cu e pareha aki por tin un conexion amoroso y intimo. Por ehempel, pasa tempo hunto combersando riba topiconan di interes mutuo, of disfruta di contacto fisico no-sexual. Pues sex ta un manera di ta intimo cu otro, pero e no ta e unico manera.
Ta existi diferente opinion tocante sex y intimidad. Cada hende tin su propio punto di bista tocante e topiconan aki, y cada un opinion ta un derecho cu nos tur tin di respeta.
For di e punto di bista tradicional, sex ta bay man den man cu intimidad, ya cu solamente e por forma parti di un compromiso pa termino largo, o sea un matrimonio, originalmente cu e meta di procrea. For di e punto di bista aki, sex pafo di matrimonio ta wordo mira como un pica of en todo caso algo cu no ta bon of no ta pas.
Ta intimo cu bo pareha ta nifica ta abierto y honesto cun’e...”
Sinembargo, den un sociedad mas y mas moderno, no ta necesario mas pa tin un conexion entre sex y intimidad. Sex generalmente ta wordo mira simplemente como un acto fisico. Den e contexto ey, sex por ta e acto di mas intimo den cualkier relacion, sea un matrimonio, entre esnan cu ta biba hunto, of otro tipo di relacion amoroso, locual ta haci’e den e caso ey sinonimo di ‘haci amor’.
Pero tambe e por ta un acto sin consentimento (rape), un acto cu ta wordo paga pe (prostitucion) of un acto puramente pa placer fisico (‘one night stand’).
No ta importa e tipo di relacion cu abo tin: ta intimo cu bo pareha ta nifica ta abierto y honesto cun’e, y cu un nivel optimal di intimidad, indudablemente ambos lo experiencia un miho satisfaccion sexual.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Oranjestad, Aruba: Awe 7 di april ta Dia Mundial di Salud! E fecha aki ta wordo conmemora mundialmente tur aña. Pa e aña aki Organisacion Mundial di Salud (OMS/WHO) a scoge e tema “Hunto pa un mundo mas husto y saludabel”. Cu e tema aki OMS ta haci un yamada urgente pa elimina inigualdad y mobilisa accion pa un miho salud pa tur hende.
Na Aruba nos por conta cu un seguro medico general, esta AZV, cu ta cubri e cuido medico di tur cuidadano residencia na Aruba sin distincion di rasa, edad y status. Lastimamente esaki no ta e caso na hopi pais rond mundo. Tin miyones di persona cu no ta conta cu e beneficio aki y hopi biaha ta esnan mas pober.
Banda di un seguro general, cuido propio ta sumamente importante pa mantencion di un bon salud. Salud, sin duda ta nos rikesa di mas grandi. Tur inversion haci pa mehora y mantene bo salud y esun di bo famia ta un bon inversion.
Instituto Biba Saludabel y Activo (IBiSA) conhuntamente cu Plataforma Promocion di Salud kier a enfatisa e importancia di sigui cuida y mehora bo salud specialmente den e periodo aki cu mundo y Aruba ainda ta den e gara di COVID-19.
Keda pendiente pa mas informacion di salud y con pa sigui ‘Boost bo defensa’ den media y media social di IBiSA y miembronan di Plataforma Promocion di Salud cu ta Departamento di Salud Publico, SVb, AZV, Hospital Dr. Horacio Oduber, FADA, WGK y IBiSA.
Hunto ban para keto un rato, awe riba Dia Mundial di Salud, pa aprecia y duna danki pa beneficionan cu nos tin na Aruba, y na mesun momento compromete nos mes pa sigui cuida nos salud y esun di nos famia.


text:
ORANJESTAD, 26 december 2020
Segun resumen di awe 18 persona a recupera, a registra un total di 19 caso nobo di Covid-19, di cual tur ta residente, cantidad total di testnan ehecuta ayera ta 377 'positivity rate' local riba dia di ayera ta 17%).
Activo tin awe 162 caso, cantidad di fayecido relaciona cu Covid-19 ta na 49.
Hospital ta informa cu tin un total di 6 persona interna di cual 2 ta den Cuido Intensivo y 4 isola riba piso general.
Ta importante pa remarca cu di e 19 casonan nobo di awe, 9 ta residente cu a test positivo na aeropuerto na nan yegada.
Hopi pais ta pasando den dificultad grandi pa controla e plamamento di e virus. Na Aruba nos tin e plamamento basta minimalisa debi na medidanan y implementacionan cu otro paisnan no tin.
Un suplica ta bay na comunidad pa na momento di bandona Aruba sea pa vakantie of labor pa sea extra cautelos y proteha bo mes extra. Cana cubo propio handsanitizer y evita espacionan interior cu hopi persona. Como residente di Aruba bo a ta bon informa con pa proteha bo mes. Haci esaki ora bota den exterior tambe pa evita cu bo ta regresa Aruba cu covid-19.


text:
IBiSA Kamp a culmina di dos siman
Diabierna atardi, e di dos siman di IBiSA Kamp a culmina, e siman tabata na Centro di Bario Brazil y Frans Figaroa y IBiSA ta informa cu esaki tabata un exito.
Muchanan a haci diferente actividad deportivo na diferente localidad y tambe a haci bishita na diferente parti di Aruba.
E siman nobo ta ultimo siman di IBiSA Kamp cu ta bay tuma lugar na IBiSA San Nicolas Sport Centrum y tambe na Neftalie Park.
E Kamp aki ta full cera y no tin mas lugar pa inscripcion.
Keda pendiente pa mas informacion di parti di IBiSA.


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 10 di òktober 2021.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 10 di òktober 2021.
Kompilá: djasabra 9 di òktober 2021, 05:00 o.l. (09:00 UTC).
Tempu: Parsialmente nublá te de bes en kuando hopi nublá ku un chèns pa áwaseru lokal.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:21 o.l.
Bientu: Generalmente ost i moderá; forsa 2 te 4 (7 te 30 km/ora, 4 te 16 nudo). Prinsipalmente den áwaseru, basta fuerte den ráfaga; forsa 5 (31 te 39 km/ora, 16 te 22 nudo).
Situashon general: Un disturbio na nivel haltu di atmósfera ta mantené e kondishon atmosfériko faborabel. Esaki ta duna chèns pa nubianan signifikante desaroyá i pasa riba nos region. Algun di e nubianan aki por generá momentunan di áwaseru riba sierto parti di nos isla durante dia. Mas aleu e chèns aki lo sigui krese sigun nos ta yegando komienso di siman. Tambe, e fluho di bientu lo mantené un forsa generalmente moderá pa awe, pero ta premirá ku durante mañan esaki lo mengua un poko.
Kondishon di laman: Generalmente moderá ku altura di ola entre 0.5 pa 1.5 meter (2 pa 5 pia). E olanan di mas haltu ta na kosta nort di Kòrsou.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaluna mainta: Parsialmente nublá ku chèns pa áwaseru lokal.
Meteorólogo: Vrutaal.


text:
Macuarima Aruba: Recientemente alto mando di polis a reconoce e agente policial Raigel Hoen pa su acto heroico cu e la haci durante e tabata laborando.
Ta asina cu den luna di juni e agente polcial Hoen tabata trahando den oranan di mainta. Un diasabra basta druk cu diferente assistencia. Na dado momemto central di polis a manda pidi mas resfuerso na Mangel Halto en conexion cu tres persona cu problema den un kayak.
E patruya na unda e agente policial Hoen tabata forma parti di dje a bay na e sitio menciona. Na nan yegada por a compronde cu nan a manda pidi pa polis maritimo y tambe kustwacht. E agente policial no a basila y a bula na awa pa asina rescata e tres personanan cu tabata den kayak pa tresenan canto bek.
Alto mando a elogio masha e agente policial Hoen y a gradicie un biaha mas pa su balentia y na unda den presencia di su mayornan a entrege un plakaat.
Cuerpo Polcial ta masha orguyoso di e agente policlal y sa cu e lo ta un ehempel pa otro den nos comunidad.


text:
Bendemento di Cuki di Pasco pa recauda fondo pa yuda nos muchanan den necesidad
Tur mucha merece un regalo
ORANJESTAD – E preparacionnan ta tumando luga pa Diasabra awo12 di december Aruba One Happy Island Lions Club presenta su “Jingle Bells Charity Drive” na Plaza Betico Croes den Rumbastraat.Un obra caricativo cu lo inicia for di 1 or di merdia te cu 6 or di atardi, e Leonnan contento lo ta na Plaza Betico Croes den Rumbastraat pa recauda fondo pa muchanan di famianan den necesidad. Den e situacion dificil cu hopi hogar ta pasa aden, ta e muchanan ta esnan cu mas ta wordo afecta. Nos tin cu corda cumuchanan tin sentimento y como mucha bo ta desea di haya un regalo y hopi bes e presupuesto di e famia di menos recurso no tin e espacio aki. Aruba One Happy Island Lions Club cu sosten di comunidad kier trece e alegria y sonrisa pa nos muchanan pasobra tur mucha merece un regalo. Durante e Jingle Bells Charity Drive tambelo tin na benta saco cu dushi cukinan decora cu e tema di pasco.
Radio 92.3 FM Latina, lo transmiti al estilo radiothon y anima e evento cu musica di pasco y asina invita e comunidad pa yegaPlaza Betico Croes, Rumbastraat pa haci nan donacion. Tambe lo por cumpra tapaboca cual ta obtenibel den tur size. Un invitacion na comunidad, companianan y nan trahadornanpa haci un coleccion y bin deposita esaki diasabra awo. Tur ta yuda pa alegra nos muchanan den necesidad.
Por haci donacion tambe na cuenta di Arubabank 6005880190 Aruba One Happy Island Lions Club menciona Jingle Bells Charity Drive.


text:
Cada dos siman Minister Maduro di Economia hunto cu Minister President ta reuni cu ehecutivonan di ATA, AHATA, Departamento Economico DEZHI, Aruba Airport Authority AAA y Banco Central CBA pa asina hunto repasa e pronosticonan pa locual ta e recuperacion economico di nos Pais.
Siman pasa e grupo a bolbe bin hunto y a brinda un bista riba e recuperacion di economia di nos Pais cu ta bayendo den bon rumbo. Informacion di ATA ta mustra cu mas y mas turista ta bolbe Aruba despues cu e pandemia a stroba nan plannan pa biaha pa nos isla. Ya caba Aruba ta ricibi un 55% di e total di turista cu a bishita na aña 2019. Si tur cos bay bon, pa fin di 2021 por spera un recuperacion den turismo di 68% compara cu aña 2019.
Segun dato di AHATA e ocupacion na hotelnan tambe ta bayendo den bon direccion. Hotelnan grandi ta mirando nan grado di ocupacion subi cada bes y AHATA tambe ta comparti e optimismo cu e cifranan di ATA ta revela.
Dato compila pa CBA ta mustra cu e turista cu ta bin Aruba ta lagando mas placa atras y esaki ta un dato hopi positivo pa Aruba su recuperacion economico. E turista cu ta bishita Aruba den su mayoria ta bin fo’i Merca y na e momentonan aki Merca su economia a cuminsa lora bek cu e efecto cu mas hende ta cuminsa biaha. Aruba ta keda un destino bunita y sigur den bista di e Mericano y p’esey por keda mira un crecemento den turismo di Merca den e tempo nos dilanti.
Pa haya un bista riba con Aruba ta para economicamente na e momentonan aki DEZHI a publica su pronostico cu por wordo mira riba https://www.deaci.aw/proyeccion-economico-2021-2023/
Tur cos ta mustra cu Aruba ta recuperando poco poco di e crisis economico cu COVID19 a causa pa e Pais.


text:
KRALENDIJK – E fecha di 10-10-’10 a horka nos”, asina un penshonado indigná a bisa tresten e ta sinta riba un banki riba e plenchi Susanita Trinidad na entrada di un banko lokal na Playa. Ei penshonadonan ta reuní regular. No solamente einan, pero tur kaminda na Boneiru e krítika riba kuater aña despues di 10-10-’10 ta bai den e direkshon aki: E desigualdat sosial ekonómiko ta e desgusto di mas grandi serka Bonerianonan.
Tin dje penshonadonan ta bende brièchi riba e plenchi, otro ta einan diariamente djis pa ta aktivo soshalmente. E penshonado indigná no kier a bisa masha mas. Un solo kos el a keda ripití: ‘Ta e fecha ku a horka nos.’ Un otro penshonado ta bisa ku e fecha ta un tragedia p’é. “Sèn no ta yega mes. Pesei nos ke nos Boneiru bèk.”
Diferensha
E reklamonan i kehamentu ta mustra ku e malkonentu pa e desigualdat tei. Na Boneiru ta wak e diferenshanan grandi entre Hulanda Karibense I Hulanda Oropeo pa loke ta trata sueldo mínimo, e mínimo ku mester tin na entrada pa por sobrevisí, penshun abou, falta dip ago pa yu, ònderstant abou I otro sobra entradanan soshal ku ta diferensha ku Hulanda Oropeo.
Penshonado Eligio Thielman ta biba na Spaña pero ta bin regular Boneiru, su isla natal. E tambe tabata na e plenchi kombersando ku e damanan penshonado. E tambe ta pesimista meskos ku e otronan. “Nos ta bai atras. Mi ke mi Boneiru di antes bèk. Boneiru no ta di makamba.”
Gañadó
Thielman ta kuestioná e primintimentu ku Boneiru lo haña tur kos manera Hulanda. “No tabata bèrdat. Nan ta gañadó.”Referèndem lo tabata un solushon, pero no tin union na e isla.
Tantu presentadó di radio Nòchi Willem, komo abogado Michiel Bijkerk ku ta alabes lider di e partido PHU, ta enfatisá ku igualdat mester bini. Willem: “A primintí e Bonerianonan igualdat din an derehconan social ekonomiko si nan bai di akuerdo ku e státùs aktual. Pero tòg e pueblo ta sinti ku el a keda atras i nan kalidat di bida a bai atras.”
Bijkerk ta brigando ainda e kaso pa igualdat di penshun di behes. Pronto ta tuma lugá e apelashon despues ku el a pèrdè e kaso. Ïgualdat i libertat ta pilanan fundamental di nos demokrasia. “Nos a bira un parti integral di Hulanda. I e derechonan sosial ekonómiko I derechonan humano tambe ta konta pa nos.”
Outor Belkis Osepa


text:
Nos no por y no kier bisa cu e a muri Ta djies ausente e ta Cu un saludo di man e a biaha bay pa un mundo desconoci Lagando nos pensando con bunita e paraiso ey lo mester ta
Pasobra ela keda ayanan Pesey pensa cu e ta pasando bon Y unda cu e ta, sigur tin pas celestial Stime aya cu e mes un amor cu e tabatin aki Corde manera cu e tabata
Vries Petra Maria
Cariñosamente yama : Moma of Tan Teta
* 29-03-1936 – † 06-10-2021
Acto di entiero lo wordo anuncia despues
Staff y personal di Ad Patres funeral home & Crematorium ta extende nos mas sincero condolencia na famia di e fayecida.


text:
SUNRISE AIRWAYS TA BRINDA KUPO AEREO FOR DI HAITI I CUBA PA KÒRSOU, DEN KUADRO DI CURINDE SU ESFUERSO PA KREA MAS AIRLIFT RUMBO ZONA EKONÓMIKO KÒRSOU
SUNRISE AIRWAYS TA BRINDA KUPO AEREO FOR DI HAITI I CUBA PA KÒRSOU, DEN KUADRO DI CURINDE SU ESFUERSO PA KREA MAS AIRLIFT RUMBO ZONA EKONÓMIKO KÒRSOU
Willemstad 5 di Yüni 2017- Resientemente Curinde a fasilitá presentashon di Sunrise Airways na komersiantenan den zona ekonómiko di tantu Koningsplein komo Hato. E presentashon aki a tuma luga den kuadro di Curinde su esfuerso kontinuo pa krea mas kupo pa pasahero i karga for i pa región en general pero partikularmente di Haiti i Cuba. Sunrise Airways a presentá un alternativa real pa kumpradonan mayorista por bini Kòrsou i kumprá den nos zonanan ekonómiko. Esaki ta parti di Curinde su esfuerso kontinuo pa no unikamente krea un mihó infrastruktura pa hasi negoshi den nos zona ekonómiko pero tambe pa promové nos zonanan i fasilitá mas aktividat ekonómiko den nos zonanan. Sr. Sergio Valkenburg, den representashon di Sunrise Airways, a tene e presentashon.
Kombinando e servisio ku Sunrise Airways ta ofresé i mediashon di Curinde lo fasilitá kumpradonan for di primordialmente Cuba i Haiti di e forma aki pa bin hasi kompra den nos zonanan ekonómiko.
Sunrise Airways ta un kompania aéreo ku a keda lanta na 2010 i ta perkurá pa servisio di charter.
E kompania a mustra disponibilidat pa desaroyá charternan for di Cuba i Haiti pa Kòrsou, den un pakete total. Prinsipalmente Cuba ta un merkado intersante pa Kòrsou desaroyá komo merkado nobo miéntras ku Haiti ta un merkado tradishonal pa nos zonanan. Curinde, den kuadro di su esfueronan pa desaroyá merkado pa nos zonanan ekonómiko, lo komplementá e esfuersonan afin ku nos por desaroyá mas demanda i kumpradó for di Haiti i habri e merkado di Cuba.
E entusiasmo ku e esfuerso aki a keda risibí ta base pa siguí desaroy’é afin ku nos zona ekonómiko por konosé mas aktividat i kompra for di tantu Haiti komo Cuba.


text:
Oranjestad, 14 di maart 2021
Crisis Team ta participa cu entrante otro siman diahuebs 18 di maart Aruba lo habri bek su frontera cu Peru mientras cu lo sera pa Sur Africa y permance sera pa Brazil y Venezuela. Tabata net un aña pasa cu Aruba mester a sera su frontera cu tur pais di mundo cu excepcion di Reino Hulandes, despues cu a detecta entrada di varios caso di e Covid-19 Corona Virus na nos isla. E medida drastico aki combina cu varios otro medida y regla di comportacion a haci posibel cu Aruba a controla e pandemia y a limita impacto grandi cu e por tabata tin riba nos población. Gradualmente durante di e lunanan cu a sigi a cuminsa habri bek frontera cu diferente paisnan bao di cierto condicionnan y control. Despues di a evalua e situacion na Peru cual a mehora, CrisisTeam awe por anuncia cu entrante 18 di maart lo habri frontera bek cu e pais Sur Americano. Esey kiermeen cu vuelonan directo ida y buelta di Peru of via otro paisnan cu Aruba ta habri cu nan, por tuma luga atrobe.


text:
ORANJESTAD, Aruba: Diabierna 13 di October den Compleho Deportivo Guillermo Trinidad tabatin e apertura di e campeonato di futbol division honor 2017-2018. E anochi a cuminsa cu un desfile di e teamnan di Lifida kendenan tabata acompaña p’e grupo di brassband Massive. E teamnan RCA y SV Caiquetio a subi tereno hunto cu e teamnan di Lifida pa canta e Himno Nacional di Aruba. E publico presente a disfruta di Massive Brassband sperando e prome wega di e campeonato. Na final di anochi e team di Solito, RCA, a piki e prome 3 punto y esaki ta pone un presion riba Caiquetio.
Secretario di Comite Olimpico Arubano (COA), Nicole Hoevertsz, a hiba palabra e anochi aki dunando pabien na tur team p’e desfile bunita y a duna palabra di sosten na e muchanan pa sigui haci deporte. Presidente di Arubaanse Voetbal Bond (AVB), Ing. Richard Dijkhoff tambe a hiba palabra, unda cu el a desea tur team exito p’e campeonato. Tambe el a recorda tur hende pa hunto sigui engrandece futbol.
E aña aki AVB a opta pa haci e apertura diferente unda cu a cuminsa cu Lifida U-5 te cu Division Honor. E clubnan tabata presente, pero tambe personanan importante pa cu e campeonato aki. E aña aki AVB a scoge pa dedica e campeonato na 2 persona hopi conoci den e mundo di futbol, esta Juan “Juju” Rasmijn y Aubrey Maduro. E anochi aki Richard Dijkhoff hunto cu miembronan di directiva di AVB a entrega Juju Rasmijn un plakkaat unda cu a reconoce su persona. Aubrey Maduro no por tabata presente e anochi aki pa motibo cu e no ta na Aruba.
E prome wega di e campeonato tabata entre sub campeon di e campeonato anterior, SV RCA contra SV Caiquetio. Pa cu e wega mes AVB a mira e fanaticada di ambos team, unda cu Caiquetio y RCA a bin cu fanaticada grandi. Esaki lo tin di haber cu e decision cu e directiva di AVB a tuma e aña aki, unda cu nan a duna e entrada/e porta na e clubnan. Richard Dijkhoff a sigui indica cu awo ta e clubnan tin e responsabilidad pa yega na nan fanaticonan.
SV Caiquetio a subi pa division honor despues di basta aña a topa nan prome wega contra di RCA cual tabata un wega basta balansa. Awo e campeonato a cuminsa y tin un trayectorio largo pa bay, pasobra AVB ta organisa 1600 wega pa campeonato y no solamente Division Honor, pero tambe e campeonato di Lifida a cuminsa den fin di siman. Desde awo te cu otro na Juli lo tin weganan di futbol.


text:
KRALENDIJK — Resientemente Tourism Corporation Bonaire (TCB) a kompletá un ‘sales blitz’ na Oropa kual tabatin enfoke riba e dos merkadonan mas importante kual ta Hulanda i Bélgika. Komo parti di e siklo di planifikashon 2022, TCB a bishitá e partnernan den turismo di mas importante den e merkado. E ‘sales blitz’ a tuma luga di 2 pa 6 di òugùstus 2021.
E meta di e seri di reunionnan tabata pa komprondé mihó e produkshon aktual premirá pa Boneiru, resultadonan di funshonamentu, strategíanan implementá di kooperativonan i oportunidatnan pa koleborashon. Tambe TCB a tuma tempu pa komparti e detayenan di ‘Tourism recovery plan’ i nos vishon di turismo pa futuro. Segun TCB su CEO, Miles Mercera “Nos ta den e fase di komienso di nos enfoke nobo pa reposishoná Boneiru i nos ta konsiente ku nos no por hasi esaki nos so, nos mester pa nos partnernan den merkado kompronde nos enfoke basá riba balor i vishon pa por kontinuá.”
TCB a tuma oportunidat pa komparti e último desaroyonan riba nos isla manera e estudio di kambernan disponibel. TCB a reuní ku e siguiente partnernan durante e siman, TUI Netherlands, KLM, DuikenInBeeld.tv, Avila Reizen, Reismedia Group, Live2Travel, TravelWorld, TravelPro, TravMedia, Duiken, Bon Travel pa nombra algun.
TCB lo kontinuá ku e tipo di reunionnan aki den futuro ku un enfoke riba e merkadonan mas importante pa Boneiru. TCB ta antisipá un temporada fuerte di wenter for di nos merkado Oropeo komo parti di nos ‘Tourism Recovery plan’.


text:
Buskeda di Gerel Palm
Buskeda di Gerel Palm
Gerel Lusiano Palm tin 34 aña, e ta midi 1.80 m di haltura, el a nase dia 28-02-1983. Su boka ta relativamente smal, su wenkbrounan tin un doblá chikí, e tin un marka riba su kara na banda drechi i e ta aparentá di tin orea chikí. El a keda detené riba 1 di mart 2017 na Surnam, pero el a hui dia 12 di mart. For di e dia aki e ta un fugitivo i e ta keda konsiderá komo peligroso i armá. Na yüni Palm a keda poné riba Nationale Opsporingslijst. Si bo a mira Gerel Palm despues di 12 di mart òf bo tin un sospecho di e kaminda ku e ta, mèldu esaki. No aserká e persona, pero si bo mir’e, tuma kontakto ku polis. E tim di investigashon ta alkansabel pa medio di e gratis opsporingstiplijn 0800-6070. Si bo ta preferá di keda anonimo, bo por yama 0800-7000. For di pafó di Hulanda por yama (+31)79-345 9 876. Si bo ta preferá di papia ku un persona di Team Criminele Inlichtingen, bo por yama number (+31)79-345 8 999.


text:
Durante e segundo siman di yuli, ofisina di Turismo a honra 6 persona komo embahador di Bonaire. Primeramente a honra pareha Paul i Marsha Stamatakis ku ta bishita Bonaire pa 14 aña i a risibi medaya di brons. Tambe a otorga medaya di oro na Douglas Grawe ku ta bishitando Bonaire pa 20 aña, Cees Luckhardt di Hulanda tambe a keda rekonose pa 21 aña ta bishitando Bonaire Daniel i Lori Kinkade ta bishita Bonaire pa 27 aña i ta risibi rekonosimentu pa esaki.
Tur e embahador nan tabata kontentu di por ta bek na Bonaire. Pa T.C.B, Sra. Helen Mercera-Thode A ouspisia seremonia di rekonosimentu i a hasi entrega di medaya nan korespondiente.
Pa mas informashon enkuanto komunikado por tuma kontakto ke Helen Mercera-Thode
na helenthode@tourismbonaire.com


text:
Barranquilla2018News
Wuill a mira accion den Salto Largo
Error a hasi cu Wuill no a jega na 2.10m
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos atleta Wuill Vrolijk a mira accion den Salto Halto.
E competencia a inicia, cual nos atleta a sa di hasi e prome salto nan. Pero na momento cu esaki a wordo hisa na 2.10m e hoben a encontra poco dificultad pa pasa esaki. Error chikito a causa den su ultimo oportunidad cu su batata di pia ta mishi cu e tubo y ta causa cu esaki ta cay.
Sigur Wuill ta contento y orguyoso di su participacion entre e paisnan grandi y lo traha duro pa sigui hasi su deporte.


text:
ORANJESTAD – Den un entrevista cu Minister di Salubridad Publico Sr. Dangui Oduber e mandatario a indica cu diamars a tuma lugar un reunion cu e 4 paisnan di Reino hunto cu Staatssecretaris di Volksgezondheid, Welzijn en Sport Sr. Paul Blokhuis caminda a atende e tema specifico di e vacuna. Den e reunion aki Hulanda a informa riba e ultimo desaroyonan cu tin pa cu e vacuna. Tur cos ta mustra cu e vacuna di di Pfizer lo wordo aproba pa European Medicines Agency na fin di December.
Hulanda ya caba a haci un bestelling riba e vacunanan di Pfizer y Moderna cu lo wordo aproba na comienso di januari. Na momento cu esakinan keda aproba Hulanda lo ricibi solamente 500 mil vacuna den e prome bestelling y esaki mester wordo parti pa ful Reino Hulandes. Aruba no lo ricibi un gran cantidad den e prome bestelling. Aruba lo ricibi algun cien vacuna, e vacunanan cu yega prome ta bay pa e frontlinersnan, trahadornan di cuido, grupo di risico y e grandinan pero asina mes e no lo ta suficiente y limita segun Minister Oduber.
Condicionnan di Hulanda
Pa Aruba bin na remarke pa ricibi e vacuna for di Hulanda, Aruba mester cumpli cu e condicionnan estableci pa Hulanda asina e mandatario a trece dilanti.
- Mester tin un plan di ehecucion
- Mester tin un planificacion
- Mester tin un sistema di registro
- Mester tin un “storage place” special pa mantene e vacunanan na un temperatura di (min)-80 grado Celsius
- E “storage place” mester wordo protehi pa securidad na tur momento
E plan aki mester wordo manda pa Hulanda delanta, Hulanda ta controla e plan y si e ta cuadra cu tur nan rekisitonan bo ta bin na remarke pa haya e vacuna. Minister Oduber a sigui bisa cu ya Aruba a manda tur e rekisitonan caba pa Hulanda y ta den espere.
Trend Mundial contra Vacuna
Minister Oduber a trece dilanti cu actualmente tin un movimiento mundial di personanan cu ta anti e vacuna pa un of otro motibo y na Aruba no ta excepcion. Esaki a keda demostra den diferente ecuesta haci rond di mundo y e resultado averahe ta cu 50% ta di acuerdo cu e vacuna y 50% no ta di acuerdo cu e vacuna. Tin un tendecia cu e grupo cu ta contra di e vacuna ta purba di haci destruccion na e facilidad nan cu ta warda e vacuna y pa es motibo Hulanda ta exihi pa tin seguridad na e “storage place”. Minister Oduber a menciona den varios ocacion cu e ta respeta e opinion di cada cuidadano, e ta ked ana cada cuidadano si nan ta tuma e vacuna of ta nenga di tuma esaki, e vacuna no ta obligatorio e mantatario ta afirma.
Campaña di conscientisacion
Minister Dangui Oduber a indica cu Aruba lo por haya e vacuna den luna di januari, esaki no ta bay nifica cu COVID-19 lo desaparece. E mandatario a splica cu ta hopi importante pa sigui mantene tur e protocolnan. Gobierno di Aruba ta na altura cu hopi hende ta hopi skeptico over di e vacuna, pa es
motibo Gobierno lo bay bin cu un campaña agresivo pa asina conscientisa e pueblo. E campaña ta pa educa e pueblo riba e vacuna, lo mustra riba e beneficionan cu e vacuna lo por tin pero tambe lo educa pueblo riba e efecto negativonan cu e vacuna por tin.


text:
Na aña 1972 a lanta e departamento di deporte escolar cu tabata bou encargo di sr. Dominicus Flemming (dfm) na bestuurskantoor despues cu a muda e departamento aki na Watertoren na Playa unda Schoolsportcommissie bou encargo di sr. Flemming cu sosten di sr. Rudy Leysner tabata reuni. Gobierno a nombra despues sr. Frans van Gastel (dfm) pa cuminsa un oficina di deporte (sportburo). Mi defunto tata Roy van Putten na 1979 a wordo nombra director y cuminsa ehecuta e maneho di deporte y a cambia e nomber di sportburo den IDEFRE cu su meta “ DEPORTE PA UN Y TUR” . E obhetibonan tabata pa bin cu actividadnan cu lo promove deporte den comunidad tanto local y internacional. Un di a tareanan principal di IDEFRE tabata promove deporte escolar unda deporte escolar tabata wordo maneha door di un comision voluntario. Na 1981 e la stop di existi debi cu miembronan di e comision a haya cu deporte escolar mester wordo profesionalisa mirando cu deporte escolar a bay riba un nivel internacional cu weganan interescolar. Na 1997 e minister di deporte a duna sr. Jerry Gomes (dfm) e encargo pa realisa un fusion entre ASU y COA cu lastimamente mester a stop cu e intentonan aki pa motivo cu ASU y COA no por a haya otro te cu dia di awe.
Hopi empeño a wordo haci pa haya e fondonan aproba riba e presupeusto pa IDEFRE por sigui promove y desaroya programmanan nacional y internacional.
Na 1982 gobierno bou encargo di diputado di deporte sr. Remie Zaandam conhuntamente cu sr.Roy van Putten a bin cu un idea pa funda un lotto cu e proposito pa provee e fondonan necesario pa cu esaki. Lotto a wordo crea y nos por a waak un inversion grandi den e maneho di deporte. A crea facilidadnan, a cera un combenio cu e.o. Springfield College pa yuda cu formacion di lidenan den diferente ramo di deporte y a manda trainernan local pa exterior manera e.o Andresito Krozendijk, Jerry Gomes (dfm), Doc Williams, Winston Ashby, Maria Luisa Croes, Rudy Leysner y Candido Tromp. a inverti hopi placa den prepara hendenan, educadornan, instructornan, entrenadornan. Awe hopi tin un carera den deporte danki na e programanan aki.
Lotto a cuminsa crece y a cuminsa produci miyones pa inverti den deporte. Ata aki e problema a cuminsa, ken ta maneha un fondo asina lucrativo, ken ta bay dicidi unda kico ta bay. Desde e tempo ey nos a cuminsa scucha escandalo tras di otro bou di tur gobierno. Placa tabata bay destinonan no apropia. Tur a keda na escandalo pasobra ningun hende a bay cera. Awe nada no a cambia, tin manera un man secreto riba e fondo aki na unda ley tey pero pa esnan cu no ta liga. Fondonan aki ta wordo maneha a base di “wie betaald bepaald”. Esnan cu ta cay den e “cartel “ta haya tur cos. Biahe, auto, compensacion, etc . Pero si bo no ta aden, tin tur regla cu bo mester cumpli cu ne pa haya subsidio.
E no ta un secreto, tur dia mi ta encontra deportistanan y mi a papia cu varios miembronan di federacionnan deportivo cu ta sclama. Cierto deporte cu tin un patrona ta haya sumanan grandi y otronan mester depende di rifa y BBQ. Pa e ultimo 8 aña deporte a conoce su pio temporada. Tur cu a wordo logra a termina den eventonan deportivo y nada di maneho. Minister Schwengle ta honesto si, e ta reconoce cu pa 3 aña y mey e no a haci nada, pero prome cu e temporada di gobernacion termina e kier logra de todo. Placa a bira e caida di deporte. Un sin fin di proyectonan deportivo cu a keda bandona y cu uzo minimal. E condicionnan ta deplorabel te insigur. Asina mes politiconan kier traha mas facilidad pero no ta realisa cu esaki no lo crea mas deportista. Nos mester bay bek na e base, e maneho. Pone un hende eynan cu sa y cu no ta warda despues cu e baca hoga pa cuminsa papia deporte. Lo bay atende pa lanta entrante di 1 di januari 2018 un stichting di Sportsubsidie Auba, pero ken lo wordo apunta? friends and family atrobe, e mesun cartel di deporte di semper? Cuminsa door di habri tur e bukinan di Lotto, no lague na papia so sino demostra transparencia, demostra cu e no ta un friends and family door di laga tur federacion cu ta interesa mira e cifranan y splica dicon un si y otro no. Ta lastima cu awor cu tin placa, Minister Schwengle mes a admiti, no tin maneho eficiente pa asina nos scolnan, nos hubentud por probecha di dje. Deporte no ta caminata, careda di caya so si no e ADER importante pa e salud di un pueblo. Ta bira tempo pa bin cu claridad den finansas deportivo, no por exigi di otro si bo mes no ta transparente. Ademas mester termina e persecucion politico si bo no ta parti di e cartel financiero di deporte aki na Aruba.


text:
EduCanada Aruba Fair 2017
Ministerio di Enseñansa di Aruba conhuntamente cu e Embahada di Canada ta organisa e prome edicion di EduCanada Aruba Fair dia 6 di september proximo, cu presencia di diferente Universidad y College Canades y institutonan local.
Inscripcion pa Landsexamen 2018
Seccion Examenbureau di Departamento di Enseñansa Aruba ta recorda cu e ultimo dia di inscripcion pa Landsexamen 2018 ta diabierna awo dia 29 di september proximo.
Apertura di edificio nobo pa Scol Basico Prinses Amalia
Scol basico Prinses Amalia a habri su porta p’e aña escolar nobo na nan edificio nobo, unda cu a tene un apertura den presencia di Minister di Enseñansa, Michelle Hooyboer-Winklaar hunto cu alumno y mayornan.
Recordatorio pa Inscripcion pa Naturalisatietoets 2017
Seccion Examenbureau di Departamento di Enseñansa Aruba ta recorda cu e ultimo dia di inscripcion pa e Prueba di Naturalisacion (Naturalisatietoets) pa aña 2017 ta dia 21 di augustus proximo.
Opleidingen die in de media geadverteerd worden
Directie Onderwijs krijgt regelmatig vragen over opleidingen op avo-, mbo- en hbo-niveau die worden aangeboden via de lokale media en Facebook en die naar verluidt erkenning genieten in Nederland volgens Nederlandse wetgeving betreffende avo-, mbo- en hbo-opleidingen.
Entusiasmo bou esnan cu a start e GED program
Ministerio di Enseñansa hunto cu International School of Aruba recientemente a introduci e General Education Development (GED), un programa di preparacion y serie di test internacionalmente reconoci na nivel di enseñansa secundario cu ta conduci na un certificado cu credencial ekivalente na un U.S. High School Diploma.
Ultimo grupo di Studiante a yega Hulanda
Den Haag – Funcionarionan di Arubahuis, mentoren y miembronan di e Plaatselijke Opvangcommissies (POC) durante fin di siman a ricibi e ultimo gruponan di studiante na Schiphol, Hulanda.
Kerndoelen Primair Onderwijs (doc)
Kerndoelendocument, Implementatieplan, Werkdocument
2015 – 2017
Subsidio
Scroll To Top


text: KRALENDIJK – Djadumingu tras di lomba tabatin Santu Sakrifisio di misa, i pader Alphonsus Baak a duna pabien na organisadónan di aktividat di dia di Nort di Saliña. E di tres djadumingu di Atvènt i entre otro pader Baak a menshoná ku no ta tur hende mester bai studia den eksterior. “Por keda Boneiru i siña e fishi di karpinté i mas”. El a elaborá riba e tópiko di lei nobo di tráfiko, manera bistimentu di hèlm, loke ta bon pa protehá nos i bisti faha di seguridat momentu ku ta manehá un vehíkulo. “Bo mama ta bo mama sinembargo na final, solamente Hesus ta serka bo,”pader a terminá e predikashon di e mainta. Durante misa Stefano Herrera Campos a risibí promé Santa Komunion i sakramentu di konfirmashon. A bendishoná 2 mucha ku awa bendita kendenan a kumpli un aña mas di bida, i despues promé ku misa a terminá, i Pader Baak a menshoná pa duna e hulandes funchi i e ta kuminsá papia papiamentu rápido. Esaki tabata relashoná ku algu ku pader a wak den korant Extra skirbi pa Boi Antoin, tokante un grupo di persona ku a pasa un kurso pa siña papia papiamentu, entre otro pader Baak.


text:
UPP a tuma nota cu Minister Marisol Lopez-Tromp durante un conferencia di prensa a wordo puntra pakico mester a busca un abogado di exterior pa defende un caso cu ta concerni DIP. E minister a contesta literalmente cu “semper e ta wak e experticio y background di e abogado pa ora ta trata casonan grandi.” Segun su persona lo ta trata di un caso unda cu ta regarda ley di medio-ambiente y cu na Aruba nos no tin abogado cu ta cumpli cu tal rekisito. Ademas e ta bisa cu e abogado cu DIP a contrata ta cobra mes hopi cu cualkier abogado local.
UPP a bay averigua un tiki mas leu y nos a bin comprende cu e caso cu e minister ta referi na dje, no tin mucho di haber cu “milieurecht”, pero uno mas bien di “onrechtmatige daad” y cu pa esaki lo tin suficiente abogado local cu por haci e caso aki. Mas babuca nos ta keda, ora nos a comprende cu no ta trata aki di un caso grandi manera e minister ta pretende, sino un KORT GEDING, pa simplemente stop cu e molester cu e dump di Parkietenbos ta ocaciona den e bario pa e habitantenan.
Segun nos ta comprende cu ta trata di un caso basa riba BURENHINDER y ONRECHTMATIGE DAAD. Y no ta un caso basa riba milieuwet, pasobra Aruba no tin esey ainda.
Ta obvio cu keto bay, apesar cu nos ta den un crisis, pa partido POR “the sky is still the limit”. Pakico nos ta bisa esaki? Pasobra nos tin comprondi cu DIP tin 2 hurista den servicio directo, y banda di esey tin 2 otro abogado por medio di “consultancy contracts”. Pues 4 profesional huridico, cu ta wordo paga cu fondo publico, paga dor di pueblo, pero segun e minister lo no ta capacita pa prepara debidamente un defensa pa e departamento y e minister.
Ta interesante pa sa cuanto placa pueblo mester pa e contrato di e “consultancy”-nan aki. Ki criteria gobierno y DIP ta uza pa tuma e profesionalnan huridico aki anto, siendo cu nan no tin conocemento riba milieurecht? Kico gobierno a haci pa e 2 huristanan cu ta den servicio directo di DIP, prepara nan mes riba e tereno di milieurecht?
Anto e colmo ta cu mester busca extra asesoramento pa un kortgeding, caso sumario, cu ta trata hinderverordening den e caso aki. Si encaso cu e 4 personanan aki lo no ta capas, dicon no uza departamento huridico DWJZ cu ta cay bou su colega minister di Husticia y di partido POR, pa trata un “burenhinder” y “onrechtmatige daad”? Dicon mester bay te Corsou? Anto Aruba tin mas di 100 abogado cu por trata e tipo di casonan aki, cu ta casonan masha comun mes.
Aruba no tin milieuwet ni tampoco milieurecht pa hustifica cu mester busca un abogado experto di afo pa bin haci un caso asina. Anto e colmo di esaki ta, cu ora nos di UPP a bay investiga e credencialnan di e abogado aki riba nan propio website di compania, e abogado en cuestion no tin NINGUN sorto di afinidad cu leynan cu ta trata medio ambiente. Es mas, ningun di su socionan den e bufete di abogado no tin tal experticio. E pregunta ta e ora ey, DICON minister mester bin gaña dilanti television cu, ta trata di un caso grandi y cu e abogado en cuestion tin un experticio riba tereno di medio ambiente.
Pa colmo nos tin comprendi cu e aspecto ta algo cu ta cay bou di minister di Husticia y salud, cu ta bou di minister di Salubridad. Y ambos tin un un abogado masha renombra (wellpaid) den servicio cu por haci e trabou aki.
Pakico tanto profesional huridico den un solo departamento y pakico ainda ta necesario asesoramento door di consultants? Ta asina hopi caso huridico tin contra DIP of mester constata cu e minister actual ta sigui e mesun tactica cu su predecesor cu a yena departamentonan bou di su encargo cu personal, manera entre otro na Serlimar? P’esey lo ta interesante pa sa cuanto empleadonan nobo a ser tuma den servicio na DIP y cuanto e abogado for di exterior lo ta cobra, pasobra pakico un gasto extra mientras DIP ta sobrecarga cu hurista y abogado cu ya caba ta costa un dineral. Si no tin abogado bakia riba e tereno di medio ambiente con e minister por splica cu recientemente a busca un abogado local pa defende Serlimar? Mesun abogado aki a defende Bouldin & Lawson den varios caso y gana “glansrijk” tambe. Sin papia di un otro abogado cu desde 2005 a defende Serlimar na unda esaki a gana e 7 casonan cu a ser entama contra Serlimar e tempo aya den e asunto di B&L. Dicon no a uza e coordinador y second man di DIP cu ta co-escritor di un buki riba “milieurecht” y “ruimtelijke ordening”?
Nos ta wak cu todo por todo ta busca manera pa gana un kortgeding contra di un grupo di habitantenan cu tin derecho riba loke nan ta reclama. Ta bon pa puntra con ta para cu DUMP, SERLIMAR, y e incinerator chikito, y RWZI!
UPP ta urgi e minister pa atende di nobo cu un solucion na unda ta inclui Bouldon & Lawson. Ta conoci cu tin por lo menos 3 conseho pa pone e planta di WasteAway di B&L den funcionamento back. Nos sa cu nan a haci un investigacion caba riba peticion di e minister anterior y cu nan solucion lo no ta di e costoso ey. Esaki na bienestar di e bario y su habitantenan, y na bienestar di finanzas di Aruba. Por fabor para malgastamento di placa cu no tin!
Partido UPP
Booshi Wever
28 di mei 2020


text:
ORANJESTAD, Aruba: Cu e “Unlimited Rollover Data and Talk” di Digicel, data perdi y yamada ta cosnan di pasado. Awe, e compania di celular mobil a anuncia cu clientenan di prepago y postpaid por browse, stream, comparti y chat cu nan curason contento cu e network di Digicel y roll over nan data no uza y haci yamada pa uza ki ora nan scoge – sin cu nan ta perde nan data of worry pa loke a resta.
Ta bon pa bisa cu esaki ta pa prome bes na Aruba, clientenan lo haya Unlimited Rollover Data and Talk ta facil pa compronde y facil pa uza. Simplemente cumprando y renobando nan Quick Pick Bundle/ of data, haci yamada of data y haci yamada prome cu e caduca ora cu un cliente di prepago y clientenan postpaid ta paga nan cuenta na tempo, di biaha nan por cuminsa disfruta di e beneficio asombroso pasobra e roll over ta automatico.
Yamand’e “game changer”, C.E.O di Digicel Aruba, Wanda Broeksema a bisa, “Nos ta cambiando cosnan. Esaki ta pa simplemente mas facil y pone nos clientenan den control. Kico hende kier mas tanto di nan experiencia di smartphone ta pa por disfruta di cada data y voice cu nan ta paga sin cu tin di worry kico a resta. Awo cu e unlimited data and talk, clientenan por mantene kico ta di nan te ora cu nan kier y haci uzo di dje ki ora nan kier”.
Recientemente Digicel a lansa e Quick Pick Bundles cu ta diseña pa mantene clientenan semper conecta cu cosnan cu nan ta gusta. Yena cu balor, Quick Pick Bundles di Digicel ta combina cu yamadanan ilimita, text y acceso na Whatsapp messenger. Awo cu Unlimited Roll over Data and Talk, Digicel ta percura pa tin ofertanan super pa asina sigura cu clientenan tur biaha ta gana.


text:
Kralendijk – Den nivel di riesgo 2 músikonan por tene presentashon pa públiko si nan tene nan mes na e reglanan básiko. Por ehempel tene 1,5 meter di distansia, laba man regularmente i si tin keho traha un sita pa tèst mesora. Durante e presentashon públiko no mag kanta òf balia. Esaki ta konta pa tantu paden komo pafó. E presentashon ta tuma lugá den un establesimentu di hóreka, pues no na kas di hende. Pa presentashon den espasio públiko mester pidi un pèrmit.
For di 25 di yüli Boneiru ta ofisialmente den nivel di riesgo 2. E prohibishon pa kanta i balia paden i pafó ta un di e medidanan ku ta pertenesé na nivel di riesgo 2. Den práktika a resultá ku pa músikonan no tabata kompletamente kla ku presentashon pa públiko tabata pèrmití, tanten ku nan lo a tene nan mes na sierto kondishonnan.


text:
Geplaatst op 21 November 2019 dor di Ministerio Enseñansa, Siensia, Kultura & Deporte
Kultura (no konfundí ku folklore) tin un konsèpto nobo ku na 1982, durante e konferensia mundial “Mondiacult” na Mexico a haña un definishon mas amplio. Kultura den e konsepto mundial ampliá ta para pa un sèt di karakterístika spiritual, material, intelektual i emoshonal di sosiedat ku ta enserá alabes arte i literatura, estilo di bida, forma di biba huntu, norma i balornan, tradishon i kreensha. Durante di e foro Kultural aki, esun di mas grandi despues di mas di binti (20) aña, un kantidat di Minister a haña oportunidat pa elaborá riba nan maneho di kultura, su ehekushon i e retonan.
Minister di Kultura sra. Marilyn Alcalá-Wallé, di Kòrsou, Karibe, tambe tabata un di e invitadonan pa a tene un intervenshon/disertashon. Sra Alcalá-Wallé a para ketu na e tres prioridatnan riba nos Kultura di Union den Diversidat, siendo:
Durante e seshon speshal aki tur pais a risibí instrumentonan i indikadornan pa mehorá nan maneho kultural kaminda e maneho ta bira mas fuerte pa por yega na sosiedatnan mas sostenibel.
—
Komunikashon


text:
hefe di mission
-
Cali Valle 2020
Kenneth a atende seminario di hefe di mission
Recientemente hefe di mission pa wega panamericano junior Cali Valle 2021, Kenneth Vrolijk a atende seminario di hefe di mission…Read More »
-
Lima2019
Team Welcome Ceremony na Lima
Hefe di Mission, Kenneth Vrolijk ta conta di e Team Welcome Ceremony y ta elabora riba e competencianan den e…Read More »
-
News
Juelle Thode ta planta mata na Villa Centro Americano Colombia
Lo crea un Villa Centro Americana sostenible mientras cada pais participante na dicho weganan a planta un mata. Diabierna den…Read More »


text:
drs. Shailiny Tromp-Lee - Felicitacion Poeta di Patria - Maart 2021
Parlamentario drs. Shailiny Tromp-Lee cu palabranan di elogio y felicitacion na e ganador y participantenan di Poeta di Patria
Dia 9 di Maart 2021 a tuma lugar e competencia Poeta di Patria 2021. Un anochi masha bunita cu a tuma lugar den Cas di Cultura. En totaal a participa 14 persona cu nan poemapropio. Un anochi cu a bira un berdadero caricia pa e oreanan.
Banda cu nan ta aporta na nos bahul literario di nos dushiPapiamento, nan ta aporta grandemente, mescos cu e Festival di canto, na e celebracion grandi cu e aña aki ta tumandolugar. Dia 1 di januari 2021 nos a cumpli 35 aña cu Aruba a haya su Status Aparte y dia 18 di maart venidero nos ta celebrando 45 aña di nos Himno y Bandera. Ambos ta fechanan sumamente importante pa nos pais. Pesey mes mi kier duna elogio, felicita y yama danki na tur participante cu a participa na e competencia aki. Un bunita anochi yena di frasenan bunita acccentuando e amor pa nos isla, orguyo di ta un Arubiano, historia y tradicion, custumbernan, preocupacion y mucho mas. Danki pa comparti bosopensamento, sentimento y mas cu tur cos boso amor pa nosdushi Aruba.
Un pabien di curason na tur e gandornan. E ganador absolutoa bira señor Frank Croes cu su poema ‘Nos lenga’, na di dos lugar a keda John Freddy Montoya cu su poema ‘Mas di milmotibo’ y na di tres lugar a keda Sergio Winterdal cu supoema ‘Mi Sanger’.
Por ultimo mi kier a felicita e Comite organisado y gradicinanpa e invitacion y sigur tabata un placer di por a otorga premiona Jhon Freddy Tobón Montoya.
Na caminda pa e celebracion grandi di 45 aña di nos Himno y Bandera, laga nos tur saca e sentimentonan patriotico, cu nosta sinti ora nos mira nos bandera ta bula y scucha nos Himnoresona, cu ta asina necesario pa saca nos pais padilanti.


text:
Otro Materia
Otro Materia den e programa multilingual
Tur otro materia den e scol multilingual tambe tin nan nomber na Papiamento desde scol preparatorio te klas 4. Pa mayoria di nos e nombernan aki ta nobo. Asina den klas 1 por ehempel ta ofrece e materianan:
- Orientacion riba Mundo (Wereldoriëntatie)
- Trafico (Verkeer)
- Movecion (Gym)
- Arte (Kunstzinnige Vorming – antes muziek, handvaardigheid y tekenen)
- Religion (den scol catolico)
Pa duna e materianan aki na Papiamento ta haci hopi uzo di material existente. Durante e proximo añanan lo sigui acumula y desaroya material pa e areanan aki tambe por tin un surtido mas grandi di material pa traha cu ne.Scroll To Top


text:
Den un reunion di Staten di Antia Ulandes riba 30 yüni 1950, un moshon a keda entregá pa frakshon di Arubaanse Volkspartij (AVP) pa baha e Minister Plenipotensiario na Ulanda, Sr. Michael Gorsira. Segun e miembro pa AVP, Sr. Geerman, e no tabatin konfiansa den e Minister Plenipotensiario ni tampoko den su kapasidatnan pa representá Antia.
Rason pa e deskonfiansa tabata segun AVP e echo ku Sr. Gorsira tabata komportá su mes komo un partidario di Democratische Partij (DP) i ku e no tabata na altura di e berdadero deseonan di kada isla pa loke ta trata struktura estatal. Segun Sr. Geerman, Sr. Gorsira lo a hasi deklarashonnan indebido na Ulanda bisando e.o.: “Staten di Antia Ulandes no ta representativo”.
Miembro di Staten pa Katholieke Volkspartij (KVP), Nicolaas Debrot, a sali na defensa di Sr. Gorsira i a yama e moshon: “.. een prul, je reinste kolder en ongemotiveerd.” E a kòrda AVP ku e posishon di un Minister Plenipotensiario no ta polítiko sino unu netamente atministrativo pa kua Gobernadó ta responsabel. Lider di DP, Sr. Jonckheer, a bisa ku Sr. Gorsira no tin nada di haber ku DP i ku no por tin kuestion di partidismo.
Algun dia despues, na momentu ku mester a trata e moshon, hopi miembro a bandoná e sala di reunion di Staten ku konsekuensia ku no tabatin korum pa votashon. Mester remarká ku e susesonan rònt di Sr. Gorsira a tuma lugá den un periodo sumamente tumultoso den nos demokrasia parlamentario. Na Kòrsou e rivalidat entre di Dòktor da Costa Gomez i Efraim Jockheer tabata kandente i oposishon di e otro islanan pa ku Kòrsou tabata hopi visibel te na e ekstremo ku tabata kompará Dòktor ku Hitler.
Pa loke ta trata Sr. Gorsira, esaki a bisa ku Staten no tin nada di bisé. “Mijn positie is geen andere dan die van een ambtenaar. Ik ben door de gouverneur benoemd en ben alleen aan hem verantwoording verschuldigd. Men kan een ambtenaar van wat men zou kunnen noemen de diplomatieke dienst nu eenmaal niet in een parlement wegstemmen.” Sr. Gorsira ta keda den su posishon te ora e keda nombrá na 1951 komo e promé Gezaghebber di Kòrsou.
E kaso di 1950 ta kasi idéntiko na e kontroversia ku e Minister Plenipotensiario durante di e gobernashon 2012-2016. Konstitushonalmente Staten no por kore ku un ámtenar, tampoko e representante na Ulanda. Na 1950 Gobernadó ku ta esun ku a nombra Sr. Gorsira a opta pa no kit’é. Durante 2012-2016 esun ku ta responsabel pa e Minister Plenipotensiario, e Minister Presidènt, tampoko a opta pa tuma medida.
Willemstad, Curaçao
Fuente: Het Nieuws: Algemeen Dagblad, 5 juli 1950; Amigoe di Curaçao, 11 juli 1950; Historisch Archief Curaçao


text:
Geplaatst op 04 June 2020 dor di Ministerio Maneho di Gobernashon, Planifikashon i Servisio Públiko
WILLEMSTAD – Minister Konket di Gobernashon, Planifikashon i Servisio Públiko a enkargá un komishon ku análisis di e problemátika di lista largu di espera pa pasa eksámen na departamentu di Reibeweis. Tambe a pidi e komishon pa formulá rekomendashonnan pa e problemátika aki.
E komishon a hasi un gran trabou. Sinembargo, e krísis di COVID-19 a buta ku ta difísil pa yega na e fondonan nesesario pa apliká e rekomendashonnan di e komishon. Esaki ta enserá entre otro ku no por sera kontrakt ainda ku eksaminadónan adishonal pa por atendé e problema. Tin biaha, pa dispuesto ku un persona ta pa realisá kambionan, sa surgi kosnan ku ta fuera di su alkanse i ku ta buta ku kambionan ta tarda.
T’asina ku Gobièrnu su entradanan a baha drástikamente debí ku ekonomia a kasi paralisá pa motibu di e ‘lock down’. Loke ta nifiká ku Gobièrnu no ta risibí sufisiente entrada, pa medio di impuesto, pa por kumpli ku su obligashonnan. Ta entre otro pa e motibu ei ku a pidi Hulanda sosten finansiero.
Konseho di Minister, den kuadro di e krísis di COVID-19, a dekretá un asina yamá ‘verplichtingenstop’. Ta nifiká ku no por hasi niun kompromiso ku no tabata planiá previamente. Ta p’esei nos no a logra ainda pa sera kontrakt ku eksaminadónan adishonal. Gerensia di departamentu di Reibeweis ta hasi su máksimo esfuerso pa yega na e fondonan nesesario i ta den konsultá ku Ministerio di Finansa pa mira kon por yega na un solushon.
Na públiko en general, i prinsipalmente e personanan ku ta keda direktamente afektá pa e situashon, Gobièrnu di Kòrsou ta pidi diskulpa i un tiki pasenshi mas pa atendé e situashon ku a surgi.


text:
WILLEMSTAD – Un bandera grandi di kolo di arko íris, muzik kandente i algun sentenar di hende bou di gritamentu. E promé Pride Walk a tuma lugá awe na Kòrsou. E marcha a sali banda di seis or for di Wilhelminaplein i pasa riba e brùg di ponton bai Riffort.
Último añanan e organisashon Gay Pro a trata di organisá un kaminada. E aña aki nan a logra. “Hopi a kambia e añanan aki”, Frank Holtslag di Gay Pro ta bisa. “Kòrsou bèrdaderamente a bai dilanti i mi ta mira mas i mas hende ta ‘sali for di kashi’, na moda di bisa.”
Tòg segun Holtslag ainda tin hopi trabou. “Ainda tin hopi hende ku ta homoseksual undercover. Mi konosé bankero, abogado, hende den gobièrnu, ku tur tin miedu. Nan tin miedu ku lo no aseptá nan, pero e kos ta kambiando. Esei bèrdaderamente ta danki na toleransha i aseptashon.”
Brùg a habri
E gira un ratu tabatin poko suspenso pasobra nèt ora e multitut a yega na brùg di ponton el a habri. “Nos a palabrá ku ku brùg lo keda será entre mitar di shete i shet’or, pero aparentemente tòg tin un barku”, Marlous Molendijk, ko-organisadó ta konta. “Pero e atmósfera ainda ta kampion ke men nos ta djis warda un ratu.” Despues di binti minüt e barku a pasa e multitut bou di pitamentu i brug por a habri atrobe.
Esfuerso
Na Riffort a sera e Pride Walk ku e apertura ofishal di Pride Week. Minister di Desaroyo Ekonómiko Eugene Ruggenaath a tira un spich personal kaminda el a konta ku su ruman muhé ta lesbiana i kon ántes e tabata haña esaki problemátiko. “Pero na final: love conquers it all”, el a finalisá.
Outor Elisa Koek


text:
E proyekto ‘SAIs Engaging with Stakeholders (SES)’ a keda inisiá na aña 2017 pa 'INTOSAI Development Initiative (IDI)'. E meta di e proyekto aki ta pa krea un impakto mas grandi ku ouditorio, pa medio di un relashon efektivo ku stakeholdernan. Di djamars 20 te ku djabièrnè 23 di ougùstùs 2019 tres representante di Kontrolaria a partisipá na e seshon di evaluashon di e proyekto aki na Pretoria, Sur Afrika. Tur e seshonnan ku tabatin pa e proyekto SES a wòrdu di spònser pa IDI.
Na e seshon di evaluashon aki a partisipá representante di binti kontraloria, di kua diesdos ta miembro di 'African Organization of Supreme Audit Institutions from English-speaking African countries (AFROSAI-E)' i ocho ta miembro di 'Caribbean Organisation of Supreme Audit Institutions (CAROSAI)'.
Durante e kuater dianan, e representantenan a duna un presentashon kòrtiku tokante kon nan a avansá den implementashon di nan SES strategia. Ademas e representantenan a evaluá e proyekto SES den su totalidat. Tambe e representantenan a kompartí den grupo kua ta e desafionan ku nan a kontra durante implementashon di nan SES strategia. Asina e miembronan di e gruponan por a pensa posibel solushon pa e desafionan topá.
E tabata un seshon informativo i Kontraloria ta ehekutando su mes SES strategia.


text:
Geplaatst op 19 March 2021 dor di Ministerio Enseñansa, Siensia, Kultura & Deporte
WILLEMSTAD – Dia promé di mart último, riba fecha natal di defuntu sra. Ariadne Faries, Minister di Enseñansa, Siensia, Kultura i Deporte, sr Steven Croes, a proklamá pa e promé siman di mart di tur aña keda konsiderá komo “Siman Nashonal dediká na Arte den Skolnan di Kòrsou”. Esaki ta nifiká ku tur aña inisiando for di 2021 durante e promé siman di mart, skolnan ta implementá e proyekto “Mi kreashon ta sigui biba”. E proyekto ta enserá ku skolnan ta dediká atenshon na i siña di obranan riba tur aspekto di arte i ta stimulá muchanan pa nan mes deskubrí talento di arte den nan.
Gobièrnu di Kòrsou tin entre otro komo aspirashon pa stimulá kalidat di arte i kultura, salbaguardiá herensia kultural i motivá kreatividat artístiko i intelektual di nos pueblo. Arte ta nesesario i indespensabel den skolnan, komo ku esaki ta aportá entre otro na formashon i desaroyo kreativo di nos muchanan i ta un vehíkulo importante pa sostené siñamentu serka nos muchanan. Konsiderando esaki Minister di Enseñansa, Siensia, Kultura i Deporte ke ekspresá gratitut pa tur e trabounan desplegá pa sra. Ariadne Faries ku a sa di sostené e kontenido di enseñansa na Kòrsou di un forma kreativo pa medio di arte. Tur material eskolar ku sra. Ariadne Faries a ilustrá ta duna muchanan un sosten den nan siñamentu i ta stimulá nan fantasia.
Durante un bunita seremonia den seno chikitu, akompañá pa sernan kerí di sra. Ariadne Faries, Minister di Enseñansa, Siensia, Kultura i Deporte a ofisialisá e proklamashon akí i asina a inisiá e proyekto “Mi kreashon ta sigui biba”. Akshonnan konkreto di parti di e ministerio pa ku e proyekto akí ta:
Pa mas informashon di sra. Ariadne Faries i su arte por tuma nota di e website: https://curacao-art.com/artists/ariadne-faries/. Athunto un komplashon di potrèt na momento ku a dekretá e promé siman di mart komo Siman Nashonal dediká na Arte den Skolnan di Kòrsou.


text:
DPL ta lansa su logo y formularionan nobo entrante 1 februari 2020
Departamento di Progreso Laboral (DPL) ta informa lo siguiente relaciona cu su imagen nobo.
Entrante 1 februari 2020, DPL lo lansa oficialmente su logo nobo na nos comunidad, pa e motibo aki nos ta
pidi tur esnan cu ta haci uzo di DPL su servicio y/of documento nan pa tene bon cuenta cu e cambio aki.
Tur formulario cu e logo nobo di DPL ta disponibel caba riba e website: www.dpl.aw pa asina download (PDF).
Tur esnan cu tin cita pa entrega documento nan despues di 1 februari 2020 mester presenta cu e formulario
cu logo nobo cu a download di website of cu ta disponibel na recepcion di DPL.
Hunto Creando Progreso Laboral!


text:
Kontakto Belastingdienst i Duana
Ofisina di Belastingdienst i Duana ta habrí di djaluna te ku djabièrnè, di 8 or di mainta pa 1 or di mèrdia. Bisti tapaboka ta obligatorio. Por drenta un máksimo di 2 persona, pa biaha, paden. E ofisina di Duana situá na haf na Boneiru ta habri.
Pa por brinda bon servisio di forma rápido, Belastingdienst ta keda aksesibel via meil na Balie@belastingdienst-cn.nl i via telefòn na +599 715 8585.
Via helpdesk@belastingdienst-cn.nl por manda meil ku preguntanan ku tin di haber ku ICT i deklarashonnan ‘online’.


text:
KRALENDIJK — Dia 3 di mei 2021, mi a dirigí un karta na Kolegio Ehekutivo relashoná ku e proyektonan di renobashon di waf di Chachacha i e waf di piskadó na Playa Pabou. Tambe mi a puntra si tin plannan pa drecha e waf na Sorobon i si lo konstruí slepwaynan na Playa Frans i Te Amo Beach.
Te ku dia di awe mi no a risibí ningun kontesta riba e preguntanan ku segun ami lo mester ta masha fásil pa kontestá i asina informá Raad tokante ehekushon di sierto proyektonan i plannan pa proyektonan ku ta na bienestar di pueblo Boneriano. Ademas esaki ta duna kontenido na e prinsipio di transparensia di gobernashon i evitá diskushon- i spekulashonnan innesesario riba retnan sosial. A ubiká e servisio di informashon den un lokalidat sumamente moderno, luhoso i kostoso; nos mester por laga e servisio funshoná tambe optimalmente, informando e pueblo di desaroyonan den nos komunidat.
Den e dianan tras di lomba mi a tuma nota atrobe di un kantidat di diskushon i spekulashon riba e proyekto di renobashon di e waf di Sorobon. No tin duda ku e waf meresé atenshon urgente den kuadro di seguridat, pero tambe den kuadro di fasilidatnan pa nos piskadónan ku ta un sektor primario pa nos pueblo.
Pa trese klaridat den e proyekto aki i e proseso i prosedura ku a kana, mi ta hasi uso di nos Reglamentu di Òrdu, artíkulo 45, pa hasi algun pregunta i ta urgi gobièrnu pa kontestámi oral, al kaso, den e próksimo reunion públiko di Konseho Insular:
- Kolegio por duna Raad un splikashon detayá di e proyekto aki?
- Tabatin destaho públiko òf “ onderhandse gunning” pa e proyekto aki?
- Kolegio por fasilitá Raad, e bestèk i e presupuesto aprobá pa e proyekto aki?
- Kuantu kompania a inskribí pa e proyekto?
- Kua kompania a haña e aprobashon pa ehekutá e proyekto?
- Ken òf kua kompania a keda enkargá ku supervishon di e proyektonan?
Mi ta spera ku den un tempu relativamente korto Kolegio lo por fasilitá Raad e kontestanan riba e preguntanan menshoná i de paso kontestá tambe esnan hasí den mi karta di 3 di mei 2021.


text:
MFK a partisipá den akshon di limpiesa di Curaçao Clean Up
MFK a partisipá den akshon di limpiesa di Curaçao Clean Up
Willemstad – Den kuadro di Curaçao Clean Up i tambe riba petishon di abitantenan di Domi Ariba i Domi Abou i bisindario i Parlamentario pa partido MFK señor Juniël Carolina i algun kolaborador, a limpia den e area di e Fort Waakzaamheid na seru Domi. E Fòrti a wòrdu konstruí na aña 1804 i tabata pa defensa i supervishon di entradanan via laman i tera. Despues ku e restorant no tabata eksistí mas, e Fòrti ya pa basta aña a bira un Mirador kaminda Turista i siudadanonan diariamente ta bishita e Fòrti i nan por disfrutá di un bunita bista riba Kòrsou i tambe e kosta sur.
Ya pa algun aña segun e abitantenan, e area ta ser usa pa dumpmentu di shushi dor di deskonosínan. Un kantidat di basta di kilo di shushinan visual, manera bòter, kùp, bleki i plèstik di tur otro sorto di artefakto a keda yena den saku di shushi i tur a wòrdu transportá i depositá na Landfill Malpais.
Parlamentario pa MFK señor Juniël Carolina ta hasi un petishon na abitantenan den e area di Fort Waakzaamheid, pa yuda kontrolá i tene e area limpi. Lo pèrkurá pa laga instalá algun bari di shushi i pa bishitantenan por hasi uso di esaki, pa no tira shushi abou.
Kòrsou, 22 di sèptèmber 2019
Na nòmber di frakshon di MFK
Juniël Carolina
Miembro di Parlamento